url: =Gamdang mite painopna Thai tuipinawl te ah zatep kikhamding :: ZOMI DAILY\nGamdang mite painopna Thai tuipinawl te ah zatep kikhamding\nposted on 18 October 2017 at 9:59 am Lomkholna: News, Sawltak, Thailand, World\nThai gamsung ah gamdang khualzin atamphadiakna mun ahi tuipinawl “Beach” te ah zatepding khamcip sawmta uhhi. Zatep aki khamcipnading munpen akigawm in Beach mun 20 hi a, “Thailand’s most famous tourist beaches” acihna tengah zatepding aphallo uh ahihi.\nTua zatepding akiphallohna munte ah zatep teiteite pen liausum US$3000 ahih keileh thong kum 1 sung ki kiasakding hi ci’n Thai Authorities te’n genkhia uhhi.\nHih thukhun, thukham pen November kha in akipan, akizang tading ahihi. Phuket Island Province sung aom Patong Beach sungteng asauna 2.5 Kilometer (1.5 Mile) sungtengzong siansuanna neikhin uhhi. Tua Clean-up abawlna panin zatum “Cigarette Butt” bekbek akigawm in 140,000 bang ki siansuahkhin hi.\nThailand gamsung ah khualzinmi atam phatdiak hun “Peak Tourist Season” sungin hih thukhamthak akizangding ahihi. Adiakdiak in khualzinmi te apainop phatdiakna mun “Visitor Hotspots” ahi Krabi, Koh Samui, Pattaya, Phuket, Phang Nga cih te ii tuipinawl Beach te ah zatepding ki khamcipding hi.\nHih Beach tepen Southeast Asia gamsung ah ahoihpen, anopcipen in aki ciamteh hi a, tuamun tepen “Most beautitul beach” cihtawh aki kepsuaktheih nadingin aki hanciam ahihi ci’n Tourism Authority of Thailand (TAT) Governor Yuthasak Supasorn in Statement ah Monday ni in genkhia hi.\nThailand tuipinawl apaisung in zatepnuam tantan te’n zatepnading amun aki sehsakna munte bekah teptheiding a, zatum Cigarette Butt tezong hoihtak in apaihding uh kisam cihi. Tua thukhun azuilo tepen liausum US$3000 bang aliauding himawk hi.\nThailand pen gamdangmi te apainop mahmahna mun “Tourist Destination” minthang khat ahihi. Kumkhatsung bekbek in gamdangmi Tourist akigawm in 30 Million valbang zinden hi. Tourism pen Thai gam ii sumlut thupi mahmah “Economy” khat ahihi.\nAhi zongin gamdangmi atamsemsem ciangin agampen ninsemsem, thaanghuai semsem hi. Tua hangin agamsung munhoih anopciteng asiatgawploh nadingin kumpi thunei te’n hihbangdan thukhunthak abawlgiap uh ahihi.\nRelated: Zatep meikhu gimnam pen anu gilsung aom naungek te’n thuaklah mahmah\nNikhatni ciangin Zogam khawng gamdangmi te painopna, Tourist Destination hongsuahkhak zenzenleh akisap hunhun in thukhunthak, thukhamthak bawlngamhuai hi. Banghanghiam cihleh gamdangmi te apainopna munte pen siatna in sulzuih pahpah a, athaanghuai mun suak pahpahthei hi. (Zatep te apian thaktuam khakleh zatep hoihloh vaimah gelhgelh nimaw) Sawltak #zomidaily\nPrevious: Spain leh Portugal ah gamsung meikatna hangin mi 45 in sihlawhkhin\nNext: Philippines ah meigong nupi khatin IS galkapding kaikhawm kawikawi\nGoogle Drive (Gmail) ah 2GB Free Upgrade ki ngahthei\nAustralia, Melbourne ah hongnusia Nu Zen Khan Dim (kum 63) kivui tading\nCongress ah Coronavius Stimulus bill ding thukimna neithei uh\nZomi Numeite laamsang ni ~ Cing Van Kim


timestamp: atn

url: =USA, Michigan ah mawtaw in sakolleng phukha, naupang 3 sipah, 6 liamgawp :: ZOMI DAILY\nposted on 30 October 2017 at 7:55 am UTC+9:30 Lomkholna: News, Sawltak, USA, World\nUSA, Michigan ah sakolleng khat mawtaw in phukha in, naupang 3 sipah, 6 liamgawp\nUSA, Central Michigan State sungah naupang honkhat atuanna sakolleng khat mawtaw in nawkkha cih Fox News pan kiza hi. Hih sakol ii akaih Horse-drawn Buggy sungah naupang akigawm in 9 atuangkhawm uh hi a, tualak ah naupang 3 sipah a, adang naupang 6 tezong liamgawp uhhi.\nGrand Rapids panin 45 Miles khawng agamlatna Sheridan khuasung ah Sunday zingsanglam 8:34am hunpawl in thupiang ahihi.\nMichigan State Police te’n Fox 17 te tungah agenkhiatna ah aphukha mawtaw pen Pickup mawtaw khat hi a, Eastward lamzuanin atailaitak naupangte tuanna Buggy anawkkha cihi.\nPolice te genna ah tua Buggy lengsung ah akigawm in naupang 9 atuangkhawm uh hi a, amai panin sakol in akai cihi.\nAsi naupang 3 tepen kum 7 aphapan numeikhat, kum 9 aphapan numeikhat leh kum 12 aphapan pasalno khat ahihi ci’n Michigan State Police te’n genkhia hi. Adang asilo, naupang 6 tezong limliam mahmah in, Critical Conditon tawh Hospital ah kipuakpah uhhi.\nBuggy akai sakol pen bangmah liamngawhna omlo in, suakta cihi. Tuaban ah aphukha Pickup mawtaw Driver pazong bangmah liamna omlo cihi.\nPickup Driver papen naupangno te tuanna Buggy ataihkhak khitciangin taisuak cihbang omlo a, aseptheih bangbang in Troopers te panpih in honghuh mahmah hi ci’n thunei te’n genkhia uhhi.\nRelated: Losan “Fire Cracker” lotna hangin naupangno kum 12 khat sihlawh\nBanghang in hih naupang te tuanna Buggy pen phukhahiam cih aki kansan laitak hi a, zu leh zatui “Drug & Alcohol” cihtebel Driver pa’n bangmah zattuaklo kici hi. Ahi zongin Michigan State Police te’n athu akanciansan laitak uh ahihi. Naupangno te ii amin apuam pen bangmah ki pulakkhia nailo a, ahi zongin naupangno 3 takin sihkhat in si uh ahih manin, ki khasiat mahmah hi. Sawltak #zomidaily\nPrevious: How to multiply bread (na mohlum bangcih khansakding)\nNext: Malaysia, Kajang vengsung ah thau kikapna piang, mi 2 liam


url: =White House ah muanmawhhuai vankhat kimu ahih manin kikhakcip ~ ZD :: ZOMI DAILY\nposted on 28 March 2017 at 11:48 pm Lomkholna: News, Sawltak, USA, World\nUS, White House huanggei ah Secret Service te’n muanmawhhuai van “Suspicious Package” khat mukhia uh ahih manin White House kikhakcip cih theSun pan kiza hi.\nU.S. Secret Service te’n White House huangsung North Lawn lamsang aom Media te leh Visitors te ki hemkhiasak uh a, Presidential Property sungteng ahzong thautawi Snipers te tampi omkawikawi uhhi.\nU.S. Secret Service te genkhiatna ah amuanmawhhuai Suspicious Package khat White House Ground ah kimu ahih manin, tuagei aom lampi tezong ki khakcippah cihi.\nJournalist Andrew Feinberg inzong Twitter tungtawn in gelhkhiat nei a, Secret Service Uniformed Division office te’n White House ah ‘Suspicious Package” mukhia uh ahih manin, White House pen 10:25am hunin ki khakcip hi ci’n gelhkhia hi.\nApuak khamthei leh hiamkhatpeuh ahihding kipatau mahmah ahih manin mipi te amanlang in ki hemkhiasak pah uhhi. U.S. Secret Service te’n tua muanmawhhuai vanpen velcianna kinei laitak hi ci’n Twitter tungah gelhkhia uhhi.\nWhite House Press Corps tezong Press Room sungah aom laitak uh hiding in ki ummawh a, Secret Service te’n pusuaksaklo in asungah omcipsak uh hiding kici hi.\nPresident Trump bel koi ah omding cih kitheicianlo a, ahi zongin tuzingin “Executive Order” letmah thuhding aki lamen kici hi. Tua Executive Order sungah abeisa Obama Administration hunlai in Climate Change vaitawh kisai President Trump in alaihding leh akhawlsakding pawlkhat omkhading kici hi. ZD Sawltak #zomidaily\nRelated: White House sungah Bomb kapau aci mawtaw tawh alutsawm khat kiman ~ ZD\nTusungteng White House pen ki mitsuan mahmah hi. President Trump ii lawmpa kahi ci’n aguklut mah, mawtaw tawh Bomb kapua acimah, White House sung alutsawm cih thuthang kiza zelzel hi. ZD Sawltak #zomidaily\nPrevious: Mexico ah Selfie kizaihsawm nungakno nih vanleng in nawkkha in si ~ ZD\nNext: Aung San Suu Kyi Kachin State sung aom galtai te kiangah hawh\nZuau pen zuau hilo in a taktak ahi hi ~ Hau Za Cin\nKawlgam ah Sumkum (Budget Year) kilaih ding


url: =Pawlpi Lian Le Pawlpi No « Nikonghong\nHome » Biakna » Pawlpi Lian Le Pawlpi No\nKoisungpo ahizong a lianzaw theamp a phazaw hi papai tuan ngawl hi. Mitdal screw a kol hun ciang screw driver ano ih zong masa hi, screw driver liante kizangh thei vet ngawl hi. Pawlpi zong tubangma hi. TOPA Pathian in pawlpi liante a zakna mun a tuam hi. Pawlpi note sep zawk ngawl thu pawl khat pawlpi lian mamate in seamzo hi. Tabangma, pawlpi note in pawlpi liante sep thei ngawl thu pawlkhat seam thei hi.\nAmerica ngam ii pawlpite omzia encian leang, atamzaw sia pawlpimi 500 nuai phabek hi. A kicianzaw in sontu hileang, American pawlpi theampo ii zakhen 35% sia pawlpimi 100 pan 500 pha hi. Pawlpi theampo ii Zakhen 60% sia pawlpimi 99 nuai phabek hi. Tuni mega church a kici, pawlpi lian mamate ah a kikhawm pawlpi mi sia, American tapidaw theampo ii zakhen 2.5% pan zakhen 5% bang hibek hi. Zakhen 95% pan zakhen 97.5% sia pawlpi no tuatuam te ah pawlpimi hi zaw nginge hi. TOPA Pathian ii ngam le lei atu pawlpi note bangzata in thupi ziam cisia ih phawk, ih teltu thupi mama hi.\nTOPA Pathian in a phusa pawlpite pawlpi no in phut aa, thupha a piak hunlam a nuai aa thu 3 teng en leang kitel hi.\n1: Innkuan kipezopna (Family Connection): Pawlpi mi khat le khat kilaklaw mealheak vai kipezopna, kiitna, kikhualna le kideisakna cite sia pawlpi lian mamate sungah a omza saang pawlpi note sungah om zaw hi. Pawlpi note sia, innkuan 4 le 5 bang taw kal suan uh aa, pawlpi mi theampo khat le khat a kihe, a kitelsa hi siat hi. Choir member khat ii lasak thiam ngawl khawng, pawlpi upa khat ii tungah sonku vadul lete, a zi a pasal tung a ngen khawng na hi nginge hunlam a kitel ngawl zong hi thei hi.\nCinopna bulpi in pawlpi note sia pawlpi lian mamate saang innkuan vai, khat le khat kiitna, kikhualna tee zawk ngawl in om zaw in. Tua ahikom, pawlpimi sung ngupna a kician ngawl lai khawng om tha zazen hile zong, pawlpi mi bup in lam mann, thutak hilcian natu chance tam mama om hi. Pawlpi lian mamate sungah ngupna kician ngawl lai khawm om hile zong, kuama kiawlmawk ngawl in, tavuan a latu telmeal om ngawl in ki aw-awn thei hi.\nJeol Osteen Pawlpi\n2: Pastor le pawlpimi kipezopna (Friendship with the Pastor): Keima muna bang hile, hi thu sia pawlpi note bekma ii nei thei thu hoi mama khat hi. Pastor ka suakma ka pawlpi lui sia pawlpi mi a tam mama mega church khat ahi hi. Ka pastor luipa ka son siat nopna hi bo, ama sia a thiam mama, Pathian ii zak mama tucing lampui thiam mama khat hi cisia ka tel hi. A kikhawm tam lei ahikom hong kikhawm thak leangnate teltu hetu cithadaa, koma pawlpimi tetek zong ka kitel siatzo bua hi. Tucing pastorpa taw khutlen a kinukset ngei ngawl pawlpimi bang tam mama hi. Pawlpi note ah Pathian thu hong hil Pastorpa taw a kuamapo khut kilen in thu kikum in, thu kingetsak in om thei hi. Pawlpi note ah pawlpi keam pastor sia pawlpimite taw a kibangin nungta aa, pawlpimite ii sua ni, lungdam ni, nop ni le daa ni theampote ah lungdam khawm thei tha pia thei hi. Mega church pawlpi lian mamate ah tubang om thei ngawl hi.\nCongressional pawlpi pastor Washington Gladden na, tuma kum 100 kiim hunlai hibang ci ngei hi. “Pulpit cisia pawlpimi theampo atu hi, hitana, pulpit sia pawlpimi theampo ii nopna, daana, khuangaina a omsim, pawlpimite omna mun ah vapai, vahaw tu aa, thapia in vaipuak a lak zawktu kisam hi” (Gladden, The Christian Pastor, Scribner 1911). Hi din mun sia pawlpi no ah a lampui tucing syate bekma in zuizo hi. Pawlpi lian mama mega church te sia, Internet le online khawng pan thuhilnate ngai in thalaak taw kibang hi. Hong sonkhiat, Thaa atu hong thapiaknate kingai thei, thaa kila thei aa, eima personal kisapna tatak dong muibun vacin in, hong ki-serve zo ngawl hi.\nFirst Baptist Church of Jacsonville, Florida\n3: Mihingte taw kipezopna (Friendship with others): Koisung koisung pawlpi ih paizong, pawlpi note in, leangna thak hong kikhawmte maitui in, muak in paupui uh aa, nuamtak in muak zaw tawntung hi. Hi thu sia a simple mama thupaizia (simple logic) khat hi. Pawlpi no pawlkhat sia amate teng bek nuam sa in a puami awlmawk meal ngawl zong om thei hi. Tubang ih hi ngawltu thupi mama hi. Tubang hibuapo ii, leangna le hong kikhawm thakte itna taw nuamtak in muak thei, paupui thei leang, pawlpi note sia kiim le paamah ngupkhiatna thu son natu ahizong, TOPA itna ih lakna ahizong pawlpi liante saang muibun zaw in, kician zaw hi. Pastor in hong kikhawm theampo he in, hong kikhawm theampo zong in tha-an kician tatak in ne thei zaw hi. Ngaisun tatak leang, Pathian ii itna le ngupkhiatna thu kiim le paamah kician tatak in a hawmkhiazo zaw tu in pawlpi note tungah TOPA in vaipuak hong suan a hi ngingena thu kimu thei hi.\nPathian zak Pawlpi kician hi natu, pawlpimi tam mama kisam tuan ngawl aa, sum le pai financially in ngawptu zong kisam tuan ngawl hi. Pathian ngam atu a kipia ngam, naa a seam nuam mihing tawm bekma kisam hi. Banghangziam cile, TOPA in Lai Thiangtho “…. Ka min taw nii le thum kikhopna sungah amate taw ka om khawm hi,” (Matt 18:20) hong ci hi.\nNote: Chris Surber ii at “Who Says Bigger Is Better? 3 Reasons I’m Convinced God Works Through Small Churches” ka doppha hi.\nBy thawngno in Biakna, Leitung on October 14, 2014 .\n← 2014 Ebola Natna\tNamngim Manh Le Leitung →


url: =Japan ah ahun khengval in nasepding kikhaam ~ Job Cinpi :: ZOMI DAILY\nposted on 21 May 2020 at 10:25 pm Lomkholna: Japan, JobCinpi, News\nJapan ah nasep ding ciangtan hun khengval a nasep ding kikhaam – Thului khat sungah hih thu ka sim khak ciangin ka um zo kei phial hi. Citak a nasep hanciam ding a thupitna a kigengen kawmkal panin Japan gam ah nasep ding ciangtan hun khengval in na a sem mi tamlua uh ahih manin kumpi thuneite le company neite in ciangtan hun khengval a nasem a om loh nadingin khangzui pilna tawh a kibawl vanlengno (Drone) bawl hi ci uh hi. (Bang hangin hun khengvak a nasep ding phal lo uh hiam cih thu a nung lam ah kong gen kik zaw ding hi.)\nHih vanlengno in hun khengval a nasemte bangci khaktan ding hiam cih leh nasep ciangtan hun a tun ciangin nasepna mun teng ah tua vanlengno lengsak kawikawi ding uh a, tua vanlengno tung panin nasep ciangtan hun khengvak ta hi, na inn uah ciah ta un cih kammal tawh nasepna a nawngkaisak zo ding zah khop in a ngaih la khat kihong ding hi ci uh hi. Bek tham loin tua vanlengno tungah manzaihna kithuah dinga tua manzaihna pen mimel a sittel thei dingin kibawl ding hi ci uh hi.\nBang hangin tua bangin nasep hun khengval a nasep ding khaktan uh ahiam, thu hoih hi zaw lo hiam cih dotna om nuam kha ding hi. Ahang hih bangin gen uh hi.\nHun khat lai in Japan gam pen vut le vai suak ngei hi mah leh gammite nasep hanciamna hangin tu in gam hoih gam nuam mahmah khat hong suak kik ta hi. Tua hangin kumpi thuneite in gammite nasep hanciamna phat uh hi. Ahi zongin gammite in tua bangin nasep bekbek hong hanciam uh ahih manin hun awng cih tam neih nawn lo uh a, tua manin gammite sungah lunggim natna thuak mi hong tam semsem uh hi.\nNasep bek tawh buai uh a, innkuanpihte le lawm le gualte tawh gualnop suahtak hun tam neih ngei lo uh ahih manin a lung uh a gim ciangin amau le amau a kisihbawl mi hong tam tektek ta uh hi. Lungkiat natna le lungtang natna a nei mi kum khat khit kum khat hong tam tektek ahih manin gammite in innkuanpih lawm le gualte tawh gualnop suahtak hun tam a neih zawk theih nading uh cih deihna tawh hih gelna a nei ahi uh hi.\nMore: Japan gamah kumpi thak le hunthak kipanding\nAhi zongin gammite nasep hanciamna pen tungsiah thuneite sawl zawh thu tawh nasep a hanciam hi peuhmah lo uh ahih manin hih nasep hun khengval a sep loh ding gelna a thukimpih lo mipi hon khat mah om hi ci uh hi. Job Cinpi/ Everytimestory\nPrevious: Sen leh US kikal vai ~ Pu Thangboi\nNext: A Zeisu maw, A Thupha? ~ Tual Za Kam


url: =Muhna Khat tawh Thukhen kei in - Zomi Adventist Innkuan\nPapi khat in tapa li nei hi. A tate pen phun hat thei pian iin khat leh khat amuhna tek uh tawh ki tawng thei zel uhhi. A pa in zong a mau uhna ciat uh tawh na khat peuhpeuh amuh bang lian un thukhen pahpah loh ding hilh nuam hi. Tua hi aa apa un a tapa te singkung tung pan hilhlakna a nei dingin Pear kung a en dingin va sawl hi.\nA tapa u pen phalbi sungin paisak aa, a tapa nihna pen khal kipat hun, a tapa thumna tuuk hun ki pat in pai sak aa, a tapa neu pen tuuk hun in pai sak hi. A muh bangbang uh hoihtak en iin ciamteh uh aa apa kiang a tun uh ciangin amuh bang uh thu apuak dingin a pa un a vek un hong sam hi.\nA tapa u pen in a muhna hong gen aa, singkung pen a tehte pulh ta aa keu inn kawi aa melhoih lo lua hi. Singkung tung ah lam-etna zong bangmah om kei ci-in a muh bang ong pulaak hi.\nA tapa nihna in ong gen leuleu aa, Singkung pen a teh no te sel iin et lawm aa singkung in lam-etna leh lungnopna hong ngah sak hi. No silsial in etlawm hi ci-in amuh bang hong pulaak leuleu hi.\nSingkung in paak tawh ki dim iin namtuii a et lawm in singkung ka muhlak pan in etlawm pen a hoih mahmah hi, ci in a tapa thumna in amuh bang ong pulaak leuleu hi.\nA tapa neu pen in a u te gen teng thukimpih het lo hi. Singkung pen a gah tawh ki dim aa gah te minn in nuntakna tawh ki dim aa a picing leh nuntakna hong pia singkung hi ci-in a muhna hong pulaak leuleu hi.\nSee also Ellen G White leh Spirit of Prophecy by Ted Wilson\nA pa un na vek un na muhna ciat uh adik hi aa ki nial ding bangmah omlo hi, banghang hiam cih leh singkung na et hun uh ki banglo aa khuahun khat bek sungtek in a en na hi uh aa na singkung in khuahun zui in hong ki khel bang in amu na hi uhhi ci hi.\nTua ahih manin Mi khat peuh khatvei a gamtat khialhna, sepna te leh lawhcinna te tawh thukhen ding hi pah lo aa, a nuntakna leh a lungsim\ntawng ah a neih itna leh lungnopna te tawh a nuntakna sung en iin mi te tungah bang zah in thupha bawl aa itna lak hiam cih ii et dign ki sam aa a ki sap hun a om mah bangin a ki cin leh a dik hun om ding aa mi khatpeuh khatvei muhna leh sepna tawh mawhsak aa thukhen ding hi lo hi.\nTua hi aa phalbi sungin a hoih lohna teng mu in na lung a kiat mawk aa na nawlkhin khak leh a no silsial, lam-etna tawh ki dim nuntakna, paak tawh ki dim a etlawm leh ithuai zia te na mu kha kei ding aa a ki cing nuntakna te na ngah kha kei ding hi.\nKhat vei na khialhna leh na gualzawhlohna tawh na nuntakna ki sia sak kei inla khuahun nuam leh hunhoih te in a nung ah hong zui dinghi cih lam-etna tawh na nuntakna thaksuak sak zel inla, na lawhcin hun ciangin zong kiphatsakna leh kihihsakna tawh na gualzawhna te na kiatsak loh ding ki-dop-huai mahmah kha ding hi.\n“Gualzawhna in nang hong ngak aa thuakzawhna tawh kalsuan iin na mungtup mitsuan gige in.”\nPrev post Sharing Scripture, June 2-8\nNext post Zunkhum Dalna Zatui


url: =Zomi te, i minam sung thuuk et sawm mahmah leng, a zaipi leh, a hi lialua ding a bat hang, na thuuk hethet lo in, zong na toi mahmah lel hi. Kipumkhat-na a om zawh nang, milip pha zah tawh en leng, a hamsa ding mun hi het lo na pi in, tuni ciang dong, tua kipumkhat-na a om zo kei hi. Minam sung ah, hih “Kipumkhat-na” i cih kammal te, a neu a lian in, kitamlawh pen kha ding aa, a hi zong in, kuakua in, i pom zawh sawm kei hi. Hih pen, 21st Century sung aa, khang sawnsawn ciang dong i luah ding a hi mawk tam, ka ci kha mai hi.\nTaanglaai ipu ipa hun te, i ngaihsut bat ciangciang a enkik pak hi leng, ki-ukna lam ah, Ukpi in uk ding, biakna lam ah, dawi na bia ding uh, kilemlo’ na bel a hih leh, tual gal hi ding; hih ciang ngaihsun phot ni; adang ngaihsun behbeh leng, ong sau lua kha in teh. Tualgal a om na ziak tawh, Ukpi om cih ding ahi mai hi. Banghang hiam cih leh, galhang, galhat te bek mah Ukpi na hi uh aa, gal hat lo, gal kihta te in, mi sila, sal a suah ding uh, utlo a hih man un, a muan a suan theih ding uh, a muanhuai, a thahat Ukpi zong uh aa, tua Ukpi ukna nuai ah, lungnuam lungmuang tak in, a om thei uh hi. Ukpi in, a uk gam sung ah, siah kai hi. Ukpi in siah a kaih mah bang in, kial a tun teh, a mi te vaak-kik in, galgilo, sagilo te kiang pan, a dal aa, a honkhia hi. Hih pen, tuhun aa, i lunggulh i cihcih, Federalism bikhalap nuai aa, “Self-determination” a hi kha zaw tam maw, ka ci mai hi. Ukpi ukna nuai ah, ki thutuak tak in, ipu ipa te na om hi cih ding ahi mai hi.\nKi-ukna pai zia thanemna leueu ah, Ukpi khat peuh mah in, a khanggui, atu ata khang dong in, Ukpi ong hi to suaksuak hi. Hih pen, Ukpi ki-ukna ii a hoih lo’ na khat ong hi leuleu ding hi. Bang hang hiam cih leh, a Pu a Pa vang tawh, a gamtat sia zong ong om ding aa, tua te in, Ukpi ong sep uh teh, a gam uh, a bit nawn kei ding hi. I minam sung ah, Beh leh Phung tampi a om zah khat in, Ukpi i cih te in zong, Beh khat Phung khat bek pan a hi kei aa, Beh kim Phung kim pan, Ukpi a sem i om ciat hi. Leitung bup kalsuanzia in zong en leng, i Zogam bek aa, ipu ipa ten, Ukpi ki-ukna a nei na hi kei aa, leitung mun khempeuh ah, tua Ukpi ki-ukna a om ahi hi.\nBiakna lam tawh kisai in, ipu ipa te hun laai in, pawlpi na tam lua khol lo a hih man in, na ki pumkhat mahmah kha lel ding ahi uh hi. Tualgal nei a hih man in, khua khat gam khat peuh mah bel, a kipumkhat lo’ uh a phamawh dinmun na hi ding uh hi. A hih theih laai teng, khua sung khat ah, kua mah peuh mah, mi te galmat, sila ding utlo ding uh a hih man un, kipumkhat in, a gal te uh, a nan zawh tantan a nankhop tawntung ding mah ana hi mawk hi.\nHun te ong kikhel tak teh, mundang, gamdang te, a mipi mahmah ii ngaihsutna te ong khangto tektek in, a minam leh a gam aa ding uh, na hoih nono, ki-ukna hoih nono ong mukhia toto uh hi. Tua a khangto namdang te thumuh na te, a ban buang, a tel buang khat in, ei te in zong, i na hamphatpih kha hi. “We The People” akici kammal 3 tawh America gam ii ki-ukna paizia pen, gentehna ding in, a hoih pen, ahi ding hi. Democracy leuleu pen, amau ong patkhiat na hi lo in, Greek te ong patkhiat na hi zaw hi.\nA hun tawh kizui in, ei Zomi te, i thumuhzia te khangto tektek lo ahi kha tam ka ci kha zel hi. Minam kalsuanzia ding leh, i nuntak khuasakzia ding te, a hun tawh kizui aa, i puahphat toto’ ding leh, thuhoih, nahoih i behlap toto’ ding kiimlaai in, khangmasa, i mipil masa sa, i minam bup in, gensia sia kha nuam ihi hi. Ukpi hun laai in, Ukpi te siahkaih te, na kisa keei; Ukpi ten, galgilo, sagilo te kiang pan, a na hotkhiat hun te, kial tun hun aa, a ki vaakna te, phawk nuam nawn lo, ciamteh nuam lo, lungdam nuamlo ihi hi. Hun khat laai aa, a khang sawnsawn aa Ukpi a sem ngei te, hun ong kilaih teh, Ukpi nam ahih na ziak uh tawh, “Ukpi” cih kammal ii a khiatna na leng, amau bang mah teel kha lo, ciam kha lo na pi in, mi muhdah a thuak piikpek kha mawh uh hi. Hih thuhoihlo te, ki kemcing nuam zaw mawk ahih man in, i minam sung ah, Beh leh Phung vai in, i ki thutuah zawh lo’ na bulpi khat ong hi to suaksuak hi.\nPasian thu imuh hun ong tun teh, a nungta Pasian, Zeisu, Topa a um te ihi aa, itna Pasian a nei Zomi te ihi to leuleu hi. A hi zong in, i neih pen, itna na hilo in, itna a nei Pasian nahi bek hi. I upna, i biak Pasian pen, a nungta Pasian, Zeisu hi tek napi in, pawlpi sung sanzia kibatlo’ na them no tawh, ei aa, ei san tek mah, hoih pen, man pen, kisa in, tua tawh, i minam sung ah, i buai keei ta mawk hi. Hih dinmun te hang in, i Minam ii Politics dinmun leh sanzia in, biankna leh pawlpi sung Politics ciang bek a hi aa, namdang te gengen Politics dinmun taktak i tungzo nawn kei hi. Akilang lo tak in, mite nung aa, i omna khat nahi gige ta mawk hi. Decades tampi i zekkai khin ta hi.\nZogam ah, Zomi te ii dinmun pan, 99% in, a nungta Pasian, Zeisu um i hih man in, hiam i tawi kei aa, gal i hat kei zel hi. A hi zong in, gal ihat lo’na in, Zomi te thupha i sanna khat ahi ding hi. Bang hang hiam cih leh, i gam ah, i neihsa, a om sa khua, khuaneu, khuagol, khualian te khem peuh, tuciangciang kim laai hi. Galhat namdang te khua te bang in, ong ki haltum sak a om nai kei hi. Gal do lo i hih man in, gal a nei lo iki sa kha hi. Tua hang in, minam sung ah, ei leh ei ki it zolo in, gal i kisa kha aa, thau tawi zolo na pi hang in, thu tawh iki kapkap veve hi. Minam sung ah, ei leh ei tawh buai laai i hih man in, adang bangmah i sem man nawn kei hi. A sem sunsun te zong, a hat zawh zah tan ding in, hatzo khin kei hi.\nHih bang liapluap kawmkal pan in, Zomi sung ah, a tam hethet lo, i mipil neih sunsun teng lak pan, a tangzang, a ki niamkhiat, i makai khat in, ong paisan zel ta hi. A paammaih mahmah ahi hi. Kilang lo’ tak aa, minam aa ding, muibun tak aa Politics a sem khia, Zomi it, Dr. Pu Chin Do Kham(Decease) pammaih kasa phadiak hi. Ei Zomi te pen, ong makaih ding mipil a nei lo ihi kei hi. A nungzui siam ding a om lo ihi zaw mai hi. “Majority Rule, Minority rights” aki ci Democracy ki-ukna te, a ong tawntawn hi mah ta leh zong, hih Majority:Burman Vs Minority vaibuai na a vengnai lo i Kawlgam dinmun ah, Zomi te, i minam mawhpuak in, minam aa ding muibun tak aa isep nop leh, Politics sem ding in, i sep Politics a hih lamtak namdang leh i kidempih Majority te tung ah, i kilat sak lo’ ding zong, a thupi leh Strategy hoih khat ahi hi. Akilang tak aa, a kalsuan khin, tualsuak minam Political Party a tam hethet lo, i neih sunsun ZCD(ZNC) leh Pu Cin Sian Thang te pen, hih Community based kipawlna tuamtuam te in, kilang lo’ tak aa, i support theih ding akisam a hi zaw hi. I support nop kei pi leh zong, Zomi aa ding gensiat siat ding sang, adang sep ding a tam lua zaw hi. Support ding i cih tak ciang in, $$$$ bekbek zong hi khin tuan lo hi. Support cih kammal ii zaai hi. Tua iki support na in, i Zomi tha ong hatsak pan ding hi. San zia kibang kim lo ding hi. A hi zong in, i kibat na khat in, i sisan hi khin ahi hi. Tua i sisna in, Zomi cih i minam leitung ah, ong ki theih kim na ding, Declaration abawl nuam ihi ta hi. Tua ding, ei mimal khat ciat, Zomi leh, Zomi minpua kipawlna khempeuh, i panpih ding a kisam ahi hi. Zomi it, i Zomi makai, biakna a hi zong, kipawl-na tuamtuam makai a hi zong, Zomi minpua limlim a gen siasia ding i hi kei aa, a lamsang ding, Zomi limlim a Promote ding ihi zaw hi.Hih Zomi limlim i Promote nopna in, Zomi lo ten, muhdah galbawlna a hi kei hi.\nEi leh ei i kimuh na ah, pawlpi sanzia, Political concepts kibang lo kha mah ding hi; a hi zong in, mi muh na ah, nang leh kei pen, khat na hi ziau hi. Tua them i kibat lo’ na ciang tawh kiteel khial in, khawl sawm kei ni. Khuadak sawm ta ni. "Et sawm" cih ciang tawh hi nawn lo in, muhsawm ta ni. A thei zaw ten, ong makaih un la, makai ten, na deih a bat lo’ na te uh, tawt gawp, han gawp sawm zaw lo in, thudam tawh, hong hilh un; Zomi, mipi, mimal khat ciat in zong, ii thumuhzia, ii Philosophy te, ong zai tektek na ding in, hanciam ni. Kiniamkhiat ciat ni.\nHih lai sim aa, a heh, a lungkim lo a kua ma khem peuh in, na ut bang in, suakta tak in, nong ko thei uh hi. Namdang ten, ong ko hi lo aa, ka Minam ten, nong ko uh, Ph.D (3) a zo, Dr.Chin Do Kham(Decease) in zong, na thuakzo sam hi; Kei ii dinmun bang mah hi lo lel a hih man in, ken ka thuakzo tham’ ding hi. Nat na ding ka nei kei hi.


url: =Tulaai Leitung Thuthang tuamtuam te Updates (Nov 27) :: ZOMI DAILY\nposted on 28 November 2017 at 8:08 am Lomkholna: Khawmpau, Myanmar, News, World\nKawlgam ah Pope Francis tungta\nRoman Catholic Biakna thuzui te makaaipi lah ahi Vatican gam I kumpipa lah ahi Pope Francis peen athulamdang mahmah in Kawlgam ongzintakpi mawk a November 27, 2017 ni in Kawlgam tung in nitaaklam ciang in Kawlgam Ukpipa Min Aung Hlaing tawh kimupah seisai hi. Kawlgam Ukpi pa Min Aung Hlaing in bel Kawlgam ah Biakna kideidanna omkilkelkei kacih ci in genkhia hi.\nTutung Pope Kawlgam ongzinnatawh kisai in Biakna vaai hi ta leh gamvaai hitaleh Khangkhat a ding in athulamdang mahmah khat in kiciamteh hi.VOA\nBritain Kumpino Prince Harry in US Nungak khat Zuthawlpia\nBritain kumpino khat ahi Prince Harry in US gammi kineihsiam minthang mahmah leh aci adupvom nihneh Meghan Markle pen aziding in Zuthawl piata hi ci in taangpi taangta zaakding in Prince Harrry I pa Prince Charles in November 27, 2017 ni in taangkokhia hi. Amu te nih in agenna vuah kakimuhcil vua kipan kisuaicip cilel uhhi.2018 khualum hunsung kiteenna bawltading cin gen uhhi.BBC\nMeilual Puakkham ding\nIndonesia gam Bali tuikulh tung a om Agung mualtung ah November 25,2017 ni pan kipan in Meimual puakkham ding in soneetneet ta ahihman in thunei te in minawnkhiat kipan pah ziahizah uha, November 27, 2017 ni in mipi 29,000 kinawnkhia khinzo in Khualzinmi 50,000 bang I vanleeng ticket te ki nawlkik hi. Ongpuakkham lian leh Km8-10 kikaal kitamkhamding a zinlinna cihte nasiatak in piangding ci uhhi. November 27, 2017 ni peetpeet in alauhuaipeen dinmun tungta naaimahmah ta hi ci in thunei ten taangkokhia uhhi. VOA\nRussia te Bomb khiat hang in mipi si\nRussia te gaalvanleeng in November 26, 2017 ni in Gialkia bang in Syria gam Deir al-Zour khuapi sung Bomb khiat mawk uh ahihman in mawhna neihetlo mipi numei naupang akigawm in mi 53 in sihlawh hi ci in SOHR ten taangkokhia uha, November 27, 2017 ni in Russia ten ko khiat hikilkelkei ci n thalnial uhhi.BBC\nSabbath Ni a nasep lungkimlo in nasep khawl\nIsrael gam I cidamna lamsang ah Ulian khat ahi Health Minister ban ah ultra-orthodox United Torah Judaism party member khat zong ahi Yaakov Litzman in Sabbath ni in Kumpi thunei ten Meileeng lampi setvan sia puahding ageelnatawh kisai in lungkimhetlo ahihman in apanmunpan khawlna laai November 27, 2017 ni in thuneite tung ah puak hi. Alai tung ah” Jewish mite ading a athupi mahmah Sabbath ni palsat a nasepna I mawhna peen kapuakngaap kei” ci in gen hi. Reuter\nMore: Banghang in President Trump zi in Pope tawh akimuhciang dial khimhiam?\nRohingya vaai UN ah nasiatak kikupna leh khensatna kineiding\nOngtungding December 5,2017 niciang UN Human Rights tawh kisailam thunei te in Rohingya tetawh kisai in bangci bang akaalsuanpih a bangcibang a kawlgam te mawhpaihding cihtawh kisai nasiatak in kikupkhopna khat omding ci in November 27, 2017 ni in genkhia uhhi. Thukhat ah hibang a Kawlgam mawhna sung ah a awklingleng laaitak a Kilemna Kumpipa akicphial Pope Francis ongzin a athupatna in Gaalkaap Maangpipa tawh kimu mawk ahihman in Kawlgam maban zong lungluut huai mawhlo ding hi.VOA Thang Khawm Pau\nPrevious: Sengam apuakkhamvai Update: Mi 2 si, mi 2 mangcip in mi 20 liamgawp\nNext: Khuapi sungah nasemin aom nulepa te muhnop manin Bus nuai ah guktuansim\nKua amet zeldiam? ~ Pu Thangboi


url: =ZYA Melbourne pan thu zaksakna (31 January) :: ZOMI DAILY\nposted on 1 February 2019 at 8:10 am Lomkholna: Australia, News, Zomi, ZYA\nZomi Youth Association (ZYA) Melbourne pan zaksakna (31 January)\nKhuapih tuipih sanggam u leh nau, tukum ZYA Calender 2019 hong kihawm khia, tha hong pia fund sum ding atawm atam cilo hong piakhia mimal kim tungah Lungdam hong ko masa ung. Biakna pawlpi tek ah hong kihawm ahih manin a ngahlo adeih ih om leh ZYA makhai khatpeuh tungah kizasak thei hi.\nJanuary 26, 2019 Australian Day lawpna ah ZYA Melbourne in inntek tantangin Zomite ngeina kizepzia (Traditional costume) lak theih ahih ma-in lungdam angtang mahmah hihang. Australia gam nithupi pen khat ah Zomite akhatvei kihelna leh a masa pen dingin kiciamteh a, maikum ciangin Zongeina la leh lam tawh va zai ziahziah ding hihang.\nTukum 2019 sung ZYA in ih tup ih sawm ih geelnate tawmkhat a kician zaw in hong tangko ung.\n1. ZYA malakna tawh kumpiten Zolai sang ong hawn sak in, February 9, 2019 ciangin sang kipanta ding a, Prep panin year 12 ciang a ut peuh Zolai sang kikah theita ding hi.\n2. Minam leh ngeina kembitna ah ZYA in limtak in zuun ding kihanciam mahmah a, Pupa tawn dan akipan tualsuak vanzat leh thu le la tawh Australia kumpi nithupite leh Zomi nithupite pawi khamin, kihel hamtang kisawm hi.\n3. Zomi huhna kisam peuhmah huh zawhna ding ZYA lunggulh ahih mah bangin, gentehna : Inn kituah, Kamphen kisam, Hawhna ciahna mawto hawl ding /paipih ding kisam hong kingen khenpeuh kihanciam ding hi.\n4. Kumpi tawh kizopna ih thuklut theih zawhna ding leh inntek zawk theihna dingin lunggulhna tawh Councilte phalna bangin socialwork sep ding lkilunggulh hi.\n5. Delhi, Malay leh Thai a om ih Zomipihte Australia hong tuntheih na ding lampi zongin kumpi uliante kimuhpih ding hi.\n6. Melbourne Zomi sungah dahna ih tuah ciangin ZYA in Inntekte deih bangin tanuk nasep tavuan la ding hi.\n7. Australia gam Adelaide Zomi Innkuan, Brisbane ZYA leh Melbourne ZYA te thukimna bangin Zongeina kumkhen phawkna in KHUADO CUP 2019 September 27,28,29 sung Pawi kikham kik ding hi. Tukum Khuado Pawi ah Australia gambup Zolia Zotang kidemna, Bawhlung bet (Volleyball) kidemna leh Bawhlung suih (soccer) kidemna kivaihawm ding hi.\n8. ZYA fund zon na dingin\na) Kumsim ZYA Calender kibawl ding hi.\nb) Khuado fund dingin Lucky draw bawlin Khatna, Nihna leh Thumna dong prize kipia ding hi.\nc) ZYA T-shirt ahoih mahmah fund huh ngetna in kibawl ding a, Tukum Inn lusi fund sum nget pen kisawm nawnlo phot hi.\n9. November 05, 2019 ciangin Annual General Meeting kizang ding a, December 07, 2019 ciangin Zomi carol night zang khawmin makai thakte ki-aapna tawh kizang khawm ding hi.\n10. January 26, 2020 Australian Day parade ah Zomi ngeina van leh kizep ziate lak in Zo ngeina la leh lam tawh va kihel ding hi hang.\nNgaihsut piakna, dotnop, telnop a om leh zyamelbourne@gmail.com ah hong muak ung.\nKipum khatna tawh khantoh ding alunggulh ZYA tangin\nInfo & Publicity Department\nPrevious: Indonesia Muslim te nekding in akizuak Satay sa em te lakah voksa kihel\nNext: Canada gamah ka muhkhiat thute ~ Joseph Pau


url: =Thai gamsung ah Bus tuahsia in meikuanggawp, Myanmar 21 in sihlawh :: ZOMI DAILY\nposted on 30 March 2018 at 9:26 am Lomkholna: Myanmar, News, Sawltak, Thailand\nThailand, Tak Province sungah tuni Friday (March 30) zingsanglam in Myanmar Worker bekbek apua Bus golpikhat tuahsia in, meikuanggawp cih Bangkok Post pan kiza hi. Hih tuahsiatna hangin Myanmar gammi 21 takin sihlawh uh a, adang mi 27 tepen meikuang panin suaktathei uhhi.\nAsuakta mi 27 tezong liamgawp uh ahih manin, zato ah kipuaksak uhhi.\nTak Province panin Reports akigenkhiatna ah tua Bus pen Myanmar Workers te’n abupsaap “Chartered Bus” kici hi. Bus sungah Passenger bekbek akigawm in 50 bang atuang uh kici hi.\nTua Myanmar Workers tepen Work Permit abawlsak, Registration amankhit uhciangin Mae Sot Province panin Pathum Thani aom Nava Nakorn Industrial Zone ah aciahlam uh ahihi.\nThai gamsung ah Work Permit abawlpen mi tultampitak ahih manin, hamsasak mahmah, hun sawtpi beisak uhhi. Hih Bus tungah atuangkha Myanmar Passenger tepen Labour Ministry tungah naseptheih nadingin Work Permit angahkhit uhciangin anasep nading uh Nava Nakorn Industrial Zone zuanin lungdamtak in aciahkiklam uh hihtuak a, lamkal ah atuahsia uh ahihi.\nBus atuahsiatna munepn Mae Thor, Taksin Maharat National Park gei, Highway 12 Kilometer 60 na ah atuahsia ahihi.\nHih Bus tuahsiatna akigen masakna ah Bus Engine sungteng meikang in, tuapan in amanlangin meikuang kilawh zatzat in, Bus abup in akuanggawp kici hi.\nPolice te genkhiatna ah hih atuahsia Bus sungah Myanmar Workers akigawm in mi 48 atuang uh cihi. Bus Driver papen Thai gammi hi a, azi inzong zui ahih manin, hih Bus sungah akigawm in mi 50 atuang uh cihi.\nBus meikuang in asi tepen amel kitheiloh zahdongin kangtumgawp ahih manin, ami kua cih khentheih nadingin Experts kisam hi ci’n Police te’n genkhia uhhi. Police Officer khatin agenkhiatna ah Bus sungah meikuangtawh akanglum tepen nakkatlua mahmah ahih manin, numei leh pasal zong kikhen theiloliang hi ci’n genkhia hi.\nMore: Thai gamsung ah Motor Accident in Myanmar gammi 3 meikangtum, 10 liam\nThai gamsung aomkha Myanmar gammi te gensawnna ah hih Bus atuahsiat hunpen Friday zingsanglam 2:00am hunpawl hiding ci uhhi. Bus Engine mei akat ciangin Bus Driver in kongkhak honsaklo in, amah kumziau ahih manin, Myanmar Passenger te asungah awkcip uhhi. Tuabangin a awkcip te lakah Bus Window sukha in apusuak, ataikhiaman tengbek asuakta uhhi ci’n Zin Min Htun kici Thai gamsung aom Myanmar gammi khatin genkhia hi. Sawltak #zomidaily\nPrevious: Malaysia ah Immigration Officer akineih pasalkhat kiman\nNext: Tedim: Basic Teachers’ Training for Music and Note Reading Course


url: =Singapore ah Zomi Khuado Kibawl Ding ~ Hau Za Cin :: ZOMI DAILY\nposted on 22 October 2016 at 10:34 am Lomkholna: Hauzacin, Khuado, News, ZIS, Zomi\nZOMI KHUADO, Singapore 2016\nHun leh kumte hong pai zel in tukum ZOMI KHUADO zong hong tung ding hita. Zingciang 23 October 2016 Nipini in Singapore ah Zomi Khuado 2016 nasia tak in kibawl ding hi. Kumlui in annkuang 250 a kivaikhak pen cinglo in kuang 30 kivaikhak kik a, mi 3 bangin ne kha nailo a, a dah kuamah ki omlo hi. Tukum tua sangin mi kitamzaw ding hi. Gamdang pan hong sim dingin Leitungbup Zomi Innkuan Vice President Pu Tongseal zong Denmark pan hong kipankhia khinta cih kiza hi. Zomi lasiam B. Muan Ngaihte zong hong siim ding cih kiza hiauhiau. Kuamah mimal in a kisap zawhloh hangin hong siim thei mimal khempeuh lungdam takin kimuak a, hih Zomi hun nuam ah lungdam khawm dingin kilawp mahmah hi.\n“Ka puansilh ding ka teel zawh sawt luata, ngak lah lua ing,” ciin Singapore a Zolia khat in hong gen hi. A dang khat in, “Kei zong ka nu leh pa kiangah ka Khuado Zopuan ding ka vaikhak hong tungta hi,” ci a, a dang khat in, “Kei ka van zat dingteng ka thungsungah guangsa in ka koih sitset khin hi,” hong ci hi. Zotang khat in, “Kei Khuado ni in Zolia te tawh kithuah ding mahmah ka lawp penpen hi,” ciin nui kheuhkheuh in hong gen hi.\n“Khua lam ah ka nu leh pate in vok go in tuni ka inn vuah ankuang um ding uh, ka lungzuang lua, inn ka ngai lua,” a ci zong om a, ahi zongin inn lam a zah mah a nuam Singapore ah ZOMI KHUADO kibawl ding hi cih a theih uh ciangin lawp tak in maitai kik uh hi.\nHun nuam gualnuam taka lawm leh gual tawh zat ding a ngaklah lo leh a khialah lo omlo a, Zomi te hun nuam diakdiak a kilawp lua himai hi. Mun dang gamdang khuadang ah kizang ziahziahta cih a kizak ciangin Singapore Zomite zong tu khongkhong thei nawnlo in ‘ui meikang’ a gen uh bangin kipei sesu uh a, a kisam dingte kaikhawm in kimanlah ziahziah hi. A tua mahmah zong a nuam khin lua hita hi. Lungsim khempeuh in Zomi kikhopna gei a tualpi tu-a muhna hekna khempeuh ah kumlui a hun nuam zatte mu a, tukum nuamzaw lai ding cih tawh kilawp mahmah hi.\nZomi Tangthu Limlahna: Kum danga kibawl ngeilo lim lahna om dinga a kisaipihte in bang tangthu kilak ding cih mipi hong hilh lo citciat uh hi. A mun ah Khuado zat ciang kithei pan ding hihtuak hi. Nakpi in kisin ziahziah uh a, a gei pan a zasimte genna ah – “nak nuih mahmah uh, nak gin mahmah, muh nop tuak mahmah, ahi zongin kua tangthu, bang tangthu hiam cih hong kigen nailo” ci mawk uh hi. Zomi te in tu ciangciangah tangthu pen a thei khat i gen hiden zaw a, mipi in bil dawh in kingai hiden hi. Minam khangtozaw te in a lim tawh lak uh a, mit tawh mu in bil tawh za in lawntheih dingin a mi mahmah i gei ah hong ding thei uh hi. Tua pen i khuak i ciamtehna ah kip in kho a, limci zaw in nuamzaw hi. Zomi Singapore a omte kumlui sang tukum kal khat sau suanzaw, kahlei siksan khat kikahto cihna hi. Ngaklah veng tua limlah ka muh ding uh…\nZolam: Kumdang a kibawl den ahi lo Zolam khat tukum in Zomi Nurse sangnaupangte makaihna tawh kilak dinga, bang lam pen hong lak ding uh hiam cih pen mipite kiangah hong gen nailo uh hi. Tua lam pen a siamsa pawlkhat om a, a sin cil Zolia Zotang honpi khat om hi. Tua mahmah in Khuado a nopna hong ciamsak khol hi. Zopuan tawh kizem in Zodial khim in hong lam ding uh a, a melhoih maitai bek uh hilo, a duang kilawm hong kivei hong kising dinga, aw, ka mit aw hampha si in cia…\nZo-ann Vaimim kihuan ding: Zomi na hih nak leh Vaimim (Zomim hizaw ta in thei ing!) nelo a omlo hi. Vaimim pen Zomite in i nuntakna ann leh i khanna an hi a, a lim a khum didi bangin a sungah vitamin, thahatna, khuakciimna, lungnemna, ngaihsut siamna, cihtakna, lungduaina, midang khualna, itna, migitna, hawmsiamna, cihte pan a hoih tampi kiphum ahih manin ZOMI KHUADO ah nek loh a phamawh ahi hi. Vaimim ne Zomi peuhmah hi pulpul, thutangpeek, angsung thei, kituambawl, mi zahko, eng gamtat, khel gamtat cihte omlo hi. Tua ahih manin ZOMI KHUADO ah Zomi te annpi khat ahi Vaimim, sorry, ZOMIM kihuan ding hi. Sikkeu khat beek ne khalo in omlo ding. Tamnek kisamlo, nek loh phamawh hizaw.\nZopuan Lahna: A hoih a etlawm a kigen ciangin Zopuan hi a, tua pen Zovaphual dungsun a kibawl ahi hi. Zomi te kiciamtehna pen Vaphual hi a, Vaphual lungtang a lak nuntakna – cihtakna, ki itna, kinusia ngeilo nuntakna, kamciam ah kip kho hihna ahi hi. Tua Vaphual dungsun in Zomite zong kizem dingin a silh ding uh puan leh dialte a bawl uh ciangin Vaphual lim leh mel leh a tenna gam singkung lopa, a nek a dawn singteh singgah singkung namte gawmkhawm in siamgan siamte in lemtuah uh a, ZOPUAN hong piang hi. Tua ZOMI hihna lahna in ZOMI KHUADO ah ZOPUAN lahna a om hamtang ahi hi. Zomi taktak pen a ki it, a kingai, a kituambawl lo, a kikhawl liailiai, a kihuaite ahi hi. Zopuan na muh ciangin na mitkha ah Vaphual hong kilang dinga, Zophualva na muh ciangin Zomite ki itna, kingaihna, kikhualna lungsimte na lungsim ah hong tuisuak in na nuntakna hong nosuah kik ding hi.\nZolia leh Zotang: Khang khat nuntakna ah a nuam penpen hun pen Khangno hun hi. Khangno khinsate khangno suah kik nuam in kipuah in kizem in ki zutzut taleh nosuah kik theilo in a lungsim bek uh ‘no suah lungsim’ pua thei a, a pumpi in pua kik thei nawnlo hi. Kei bang kum 42 bang tungto ta ka hih manin kum 20 pawl ka phak laia ka mel bangin kizep sawm leng piang nawn peuhmah lo hi. Sam pulh ta, biangvun sah zaw khin, gil thauzaw ta, khangno lai mel kipua thei nawnlo hi. Upate kammal kawm leng ‘ka khangno hun in hibang Khuado hun na kibawl den hileh maw’ ka ci a, ‘sen leh kik thei leng maw’ kici nuam phial hi. Sangkah lai tangval ciil lai in Khuado kibawl zel napi tuhun bangin neih leh lam leitung ah kicing nailo, Handphone nangawn om nailo, Smart phone bel gen vetloh. Maan kizaih ding zong a maanbu neite cial kul lai, tua pen ni 30 khit ciang maan kisawp pan in kingah pan hilai! Zolia Zotang kikhawl a puanhoih silh a vakkhawm hialhial cih khawng om vetlo hi. Tuhun a khangnote hampha a, tua hamphatna am in Zopuan Zodial silh in Zolia leh Zotang kitel ding hi. Zomite lim leh mel a lak nungak tangval hiding uh hi. Nunnop paallai hun…\nKhuado Thugenna: Khuado bang hi hiam cih khangsawnte in a theih denna dingin genloh a phamawh hi a, tua gen dingin Khuado Committee Chairman Pa Pau Khan Khup hi ding hi. Khuado thu a kicing a lai kigelh sunga sim ban ah mipi zak dinga gen tangtang ding makaite Upate mawhpuak hi. Khuado pen Anlak khit lungdam kohna leh kumthak dawnna, mai kum ading kisiansuahna ahih mah bangin a deihna khangsawnte in a theih hamtang ding uh hi (gualnopna bek a sak loh ding uh deihna). Zomi Khuado zat ding vai nasepna boss te kiangah gen pakna dinga ka gelh tomcik hong guang ning:\nKHUADO: ZOMI NEW YEAR\nKhuado is a time of celebration and rejoicing after the successful harvest of crops by the Zomi every year. It is a time of gathering to give thanks to the Lord who bestows us with – a good harvest, good health, protection throughout the whole cycle of growing crops in the field. It is a time of merry making and gathering for every family.\nKhuado is celebrated just after harvesting rice, usually at the end of October or beginning of November.\nZomi celebrated Khuado by cooking their choicest food and invite all relatives and friends and eat continuously for 3 days. They eat and share good food with loved ones as if this would be their last meals together; they enjoy food, songs, games, telling stories to the fullest at the Khuado host house during this period.\nThe children look forward to Khuado because it is the best time of meeting their friends and loved ones spent whole day playing while their parents sing and dance, eat and enjoy the accompany of loved onces.\nWe welcome if you can join us at this year Zomi Khuado on 23 October 2016 Sunday, 9:30am to 6:30pm at Zomi Innkuan Singapore.\nHappy Khuado Celebration – HZC, Phuitong Liim, 24 Sep 2016. (Khuado in brief)🌾.\nKhuado Bawhlung: Pupa hun ah Khuado ciangin Vok kigo in a phuk sui in kidelh in vuikhu ngengngang hi. Zomite nuntakna hong kikhangkhan in Vokphuk pan bawhlung suih ding hong omta ahih manin Vokphuk sui nawnlo in Bawhlung kisui ta hi. Zomite nuntakna ah Anpal lak ciangin a lim pen a khum pen anpal pute a kipuak bangin Khuado hun ciangin zu lim sa lim kipuak hi. Zu a kizat nawnloh ciangin Niangtui kikholh hi. Tua pen ‘a taang’ (in lieu) hi a, a deihna kibanga kituat hi. Tua hi a, Khuado Bawhlung suih pen Khuado Vokphuk suih tawh a kibang hi a Zomi Khuado ah a kihel pelmawh ding khat hita hi. Tuhun ciang vokphuk mut in kituh ngengngang pen hong niam lua pianpianta ahih manin.\nZomi Khuado Singapore ah zong Khuado Bawhlung nopci takin kisui ding hi. Zolia te bang a pheituam sing uh tengin a phei zum zitzet uh tawh tualpi sungah hong tai ceuceu uh a, sazuk tal ngalbulo lak ah tai mah bangin diang theuhtheuh lel uh hi. Muhnop lua kisa papite bang a ciltui uh kaai liang hiven 🙂 ! Tua lah a bei hi peuhmah lo a, nunnop i cih tua hi ei. A sam sau, a duang cing, a phei ngo sitset uh tawh Zoliate tualpi hing dihdiah lai ah kimawl muhnop dan bel kam tawh gensiam ding hikei, lai tawh gelh zawh ding hi kei, a mun ah en in mit dim in muh ding hizaw 🙂 . Zotang thahat leh thacingte tualpi lai ah Bawhlung hawl zialzial a hong kidelh bel Sazuk tal to tai mahmah bang vava mawh uh hi. Bawhlung a hawl siam dan uh lah Zawhngeu in a zusa mat uh a kimawlpih bangin lumlet mengmeng, taipih mengmeng uh hi. Goal khum ding bel ut leh utloh thu hilel.\nGengen ding cileng bei pak nailo ding hi. A hun tung nailo a malepna saulua zong hoih lo ding ahih teh hizah tawh hunsak phot ning in. Ahi zongin –\n– Zomi lasiam Zolia leh Zotang te in Zogam ngaih la awi a hong awi diaidiai ding uh, ngaklah ing!\n– Zomi khangnote innsung dim mitmet a aircon room sungah khua-ul suak vetlo namtui viauviau a tu dimdiam a gualnuam ding ka ngaihsut ciang Vaphual mopi ding gualnuam bang ding ciin ngaklah khol ing!\n– Zomi upate, khanghamte in Zomi khangnote makaih in pattah a a lamlahna uh thu leh late, thugennate manpha ding cih ka ngaihsut ciang zakkal ding ngaklah ing!\n– Zomi momno naupangte in Zolam lak keukeu a, Zola sa keukeu a minam lametna hong musak ding cih kan ngaihsut ciang a khangcin hun ding uh ngaklah in Zomi Zogam in lametna leh mailam limci cih thei in ka lungmuang khol hi!\n– Zoliate in amau leptuah (own design dress) puan ciat silha hong kizui diamdiam cih ka mitkha tawh ka bawl kholh ciang ka handphone etna mitte siit in Khuado liapaalte etna dingin ka siit kholta hi!\n– Smart phone khut a tawi in Khuado hun muhnop sakna, kepnop peuh maan la ziauziau a hun nuam zang dingte hampha sa in ka ki-ip kholkholta hi!\nZom nawn kei ning. A thu sang a tak ah lutta ni. A ni ciang kimu ni. Zingciang zingsang nai 8:30 aw…\nSee you tomorrow at ZOMI KHUADO 2016, Singapore\nFerrar Park Field\nLittle India MRT Exit E.\nNa kihel kei leh simloh Kisik omlo ding hi.\nPrevious: Zomi Thulela Laibu ~ Pu Zokhai\nNext: Banghun ciang khensat ding? ~ Dimno’ Pa


url: =Pu Dal Khan Mang (ZCD MP candidate) :: ZOMI DAILY\nposted on 7 October 2020 at 9:08 pm Lomkholna: News, Politics, Zomi\nZomite in i ngakngak MP dingte lakpan tutung ZCD party pan kuanglui Pu Dal Khan Mang pen aphamawh khat ahi hi. N.Tedim, mee kuangluina khawkkhatna (Constituency No.1) pan hong hiding a, party pan leh mimal tangdin vekpi kigawm (7), adang (6) tawh hong kidem ding uh hi.\nMikim in i theihsa mah bangin Pu Dal Khan Mang pen citak lungduai, Zomite kitangsap thei cih ciangbek hilo in, a nungta Pasian zahtak ngait makai mipha ahisa khat ahi hi. Kumpi na asep lai, kawlte in mualmite hong nenniam mahmah laitak, kawl galkapte ngia abat laitak nangawn in, itna leh cihtakna tawh tuate pawlbawl siam in galkap sungah bumu (Major) ciangdong na tungto zo hi.\nHibang mileza tawh kum(30) sungbang pauban omhetlo in mapang khinsa hi a, hih panmun pan a tawlngat khitciang nangawn in Zogam (Chin state) ii khuapi Hakha ah စည်ပင် lamah လက်ထောက် ညွှန်ကြားရေးမှူး kum(5) sungbang na sem lai hi. Tua sepsung nangawn in zong nekguk, deihsak tuam, pomtuam, niltuam cihpeuh mah omlo in, Zogam sung vankawikawi a, adeih bangbang pianuam napi in akisap bangbang angahsak pa ahi hi.\nTutung kitelkikna ah Zomite’ vote tawh i makai hoihpa a munlui a nautual kaihna sa Zogam khuapi Hakha, Zogam Zingvaihawmna innpi (Chin state Parliement) i puakding pen vote nei mipite mawhpuak hi a, innpi sung i vatut zawh nakleh Zomi Zotate lunggulh, kitangsap phadiakte maimom tawdawh adot ding MP kician i nei tading hi.\nAbeisa amapanna omsate bangmah in guptuam paihtuam cih omngiatlo ding a, “tua nu/pa ကန့် ကွက် hi” na cih ma-in na lunggulh tengteng nangah khin ding hi. Ataktak in i deihkhat i ngahlohna khawng i cihmawh teh khatpeuh i ngawh bek hi a, asawksiam omleh kingawh kul sese lo in i ngahkhin tading hi.\nTua ahih manin i sunmangte, i lam-etette atakpi in i ngahtheihna dingin tutung kitelpina ah Pu Dal Khan Mang vote hamtang ding hi hang. I vote ngeingei leh anungsang ah kisiik tawm mahmah ding hi. Lai gelh: Pa Samuel\nPrevious: GZA: Kawlgambup kiteelpina tawh kisai tangkona – 2\nNext: Ei a kidem I hi maw, kidmna man nailo pi


url: =Zogam Apple ~ Hang Za Nang :: ZOMI DAILY\nposted on 8 July 2013 at 5:51 pm Lomkholna: Article, Health\nLeitung mipil, a khangto masa ahi, Mangkang gam le nitumna lam Asia gamte ah, apple kung pen tanglai pek pan in kicing hi. Ahi zongin Kawlgam, Zogam hongtun sawtnai lo hi. A kicin ciat hangin, koilai munah, bang nam pawl hoih ding cih kuamah in natel lo uhhi. Ut na peuhpeuh ah kicing zelzul a, nuntakna taktak a suaksak zo omlo hi.\nEi Zogam ah kicing kawikawi a Limkhai le Buan gamte pan-in, a tampen piang hi. Kawlgam khuapite ah a tam khop mah kizuak zota hi. A khangtosa, gamdangte cin dan, kepdante kiban zo nailo ahi man-in, a gah zong I limci sak zo naikei hi. I gam veng Sente’ zong ipha zo naikei hi.\nKei pen, Limkhai mikhat kahih man-in, ko khua apple ciin kipatna thu tawm kongpulak nuam hi. Apple nam te amin kithei kim nailo ahih man-in Leilum apple, Leidawh apple le Kam Nang apple peuh kici mawk hi.\nLeidawh apple te pen ko khua pan-in Baakzam nam kana ci uh aa, Tedim lokho zumpi pan hong et uh ciang in, Leidawh nam hong cihsak uh hi. Ki gam leitang min hong puasak ahih man-in, angtan huai kasa hi.\nA ki ngahna thu\n2nd Chin Rifles galkap sung a seem Sgt. Do Zam (Buglar) pengkul mutpapen, tuap natna ngah a, na kibawl hi. Cinate neek dingin, gamdang pan apple kivaikhak hihtuak hi. Sgt. Do Zam in ne mawkmawk lo-in, a ci na la a, leibeel sung ah a tuhleh a no po hi. Amah, khua lam ah ciah ciangin, a leibeel mahtawh pua a, Limkhai (Zongal) khua a huan sung ah cing hi. (1954-33 kumpawl). A gah hunciang in, gah teei napi, limci khol lo-in zuaktak lo hi.\nTua hun laitak, Limkhai (Zongal) khua Tuiphum Tapidaw huh siapa Thang Tun in Leidawh-ah huanpi khat bawla, teng pah hi. Stg. Do Zam huan sung pan-in apple hiang a kipehsa pawlkhat la a, Leidawh ahuan ah a na suan khak le apple namte hoihna mun tawh kituak ahih man-in, a kung hoih in agah pha mahmah ahih man-in, alo ciing dim inin cing hi. (1958-64) kumpawl. 1965-70 kum kikal sungin innkuan nuntakna khom ding hongsuak a, khuapi lam ah tampi mah zuak theita uh hi.\nLimkhai (Zongal) khuapen, tuipi pan asan na pi 4500-5000 kiimpawl hi a, apple kung ading in niam lai hihtuak hi. Leidawh mun pen pi 6000 tungsiah a na hih man-in, hoihzaw piangzaw cih a kitheih ciangin, khuazang in Zo lam neh teng nakpi tak-in kicing a, nuntakna in kinei hi. Hih Leidawh apple nam pen, Austria gam pan a kila hi a, a min zong Golden Butter hi ci-in thei kik uh hi. Ei Zogam ah tam a gah thei pen hi a, a kung golpi khat tung pan-in tawi 300 bang a kilo ngei hi.\nSgt. Do Zam La phuah:\n(a) Pupa theih loh minthang tulsing, vangkhua tuang tut masa’nang e.\n(b) Tangbang damna, Sianmang tulsing, lambang napak, tek ta vua.\n1970 pan 1980 kum kikal sung, Limkhai le Buan gam pan-in tampitak tung thei ta ahih man-in, kipawlna (Co-operative Society) mun 2 ah kinei a, Yangon le khuapi dangte-ah kizuak sawn theita hi. Tua hi a nisim in I nuntakna, neek le dawn, silh le ten, inn le lo ading in, picin na hong piang zaw hi.\nBo Son Mang la phuah:\n(a) Pupa theih loh tulsing pian dang, na gah lun, zata’n bawm e.\n(b) Momnote’n tubang cing ding a, kum cin nuai pan, zata langlam, dawl ve cia.\nLeitung mun tuamtuam ah, apple nam pen, a tul a sim-in om kici hi. Ahih hang in, ei Zogam ah Japan apple, Kokzuku, Red delicious (Ai- wa) Jawnatan, Golden Butter (Leidawh) a kici te, a lei deihna mun ah kisin kawikawi ahih manin, sepna tawh a kithei toto ahi hi. Lokho zum lam pan in, siate in zong, a cindan, a kepdan, zatui kapdan, hormone piakdan, eek-lei piakdan-te hong hilh uh ahih man-in, a limcit theihtheih nading, a cidam theihtheih nadingte kithei semsem ta hi.\nHih apple namte tamgam lam, lei nelna leinomna munte ah hoih thei a, kumsim, June 20 kim pawl in, tung thei tawntung hi. Anpal nam khat suak a, man pha mahmah ahih man-in manlang tak-in kizuak thei hi.\nLophei Kam Nang Apple\nHih apple-te pen, a san hoih mahmah nam khat hi a, manpha ahih man-in, a kizuak thei pawl suak hi. Tu laitak in, hih namte cin ding kihanciam ciat hi. A kicingsa a kideih lote at tan kik in, hih namtawh kipeh kikkik hi. Lo neipa khat tungah, a lawm khat in, “ Nang bang nam ciing na hiam?” ci-in adot leh “ Ken kumsim aki laihlaihte ka ciing hi.” ci-in na dawng a, nuihna in nei uh hi.\nKa Zi’ Hanciamna\nKa zi, Nu Hau Vung in, 1980 kum in “Ka pasal in pension hong lak ciang in, kikhom khol lo ding ihih ciang in” ci-in apple lo khat zuan hi, 1990 kum-in kumcing pension kalak tawh kituak lian-in, apple kitung thei takpi hi. Kei service pension le political pension nam 2 te sangin min ka phat hi. Apple hangin, neek le dawn, silh le ten, inn le lo hong neisak ahih man-in, Tedim Lawibual ka inn Ba/3 pen apple min ahi Ai-Wa ka tamsak uh hi.\nKumpi tung pan Sum Leitawi Ki Ngah\nGalkap kumpite tha hong piakna hangin, apple hanciam nuam peuhmahte acre 2 pan 5 dong bang bawlzawh nang-in, sum tam pipi hong kileitawisak thei ahih man-in, tangpi tangtate ki lungdam ciat hi.\nApple Tui (Wine) le Jam zong Kibawl\nApple a pum a izuak ciang-in, khat veivei haksatna kituak thei ahih man-in, a hunhun in, a munmun ah, siate in training hong pia uh a, apple pumpan a tui (wine), Jam (Jelly) le adang neek theih a namnam in kipiangsak theita hi. Tuhun ciang-in apple tui pen sum suak zo ding in, ki zuak theita hi. Zu min pua lo buang ding in, a kuamapeuh in dawn theita uh hi. A bawl dan pen, a siam sate tungpan ahi zong in, lokho zum pan ahi zong in, kisin thei hi.\nApple Ciina Mun Sepna tawh Kithei\n1) Tuipi pan a sanna pi 6000 le atungsiah munte mah hoih hi. (Vuuk kiat theih na).\n2) Huih theuna, mual neu le mual neu kikal, mun kuamthuk komsung ah khanto zaw hi.\n3) Zingsang ni suak baih nitak nitum baihna mun deih hi.\n4) Gammang tuupi lak tawh kinai, leinelna deihhi.\n5) Lothak I lak ciangin, gamtaak mah deih hi.\nApple Gah sunga Om Datte\nApple gah minsa 100 gms kici phel khat sungah:\n1. Calcium – 10 mgm.\n2. Phosphorus – 14”\n3. Iron – 10”\n4. Vit. A. – 40 I.U.\n5. Vit. E le Vit B complex\ntawmtawm om hi.\nHih anuai-a natnate damsak hi.\n1. Sitawm/ thazawm\n2. Sung khak\n4. Gilpi um-na\n7. Sikhang natna\n8. Guh na/ tangna\n9. Buk khuh\n11. Mit thazaw\n12. Ha hoihlo\nHih a tunga natnate damask/nop tuam zawk nading-in, a pum-in ahi zong in, a tui-in ahi zong in, akhom khat mah, nipi 3 pan kha khat a tawmpen-in zat kul hi.\nA diakdiakin sitawm, numei nin pai gina theilo pawlte ading in hoih diak hi. Gilpina, sungnuamblote apple I nek ciang in ann zansak ahih man-in, I pumpi le I lungsim nuamsak hi.\nApple gahte pen, tu hun ciangin, lungno nek theihloh nading, a muat baih loh nading in, gu anei zatui nam tuamtuam kikap ahih man-in, inek ma-in limtak silsiang a nulsiang ding kisam hi. Gil kial laitak in zong tampi nek hoihkhol lo hi. An nek khit ciang in, zatui zatdan a nek ding hoihpen hi.\nLeisung pan in ngun le kham hong gah/hong piang hi, a kicih mah bang-in gam hoih, mun hoih a neite in ciinding hanciam huai hi.\nKung tampi pi ciin sangin, eima zawh khopzah ding khat ciing a, a limci I suahsak ding thupi zaw hi.\nPuak nading olna, mawtaw lampi tawh kinai, mun kician omna munte ah cin hoih hi.\nSinggah huan le gankhawina pan hauhnate kuamah in hong englo a kumpite’n zong hong pakta hi.\nSumbawl dangdangte sangin, sing gah huan ah I om ciang I lung hong nuamsak in ikhan zong hong sausak hi.\nGam hoih gam pha a neite aading in gamdang khawng a mite innteng ding a ipai sang in, I gam I puah ding ut huai zaw hi\nHanciam lehang, I thaman Pasian in hongpia ding hi. Lai Siangtho in zong na nasep-nate hang in lungdam in nane ding uh hi, hong ci hi.\nKawlte paunak pian khat ah, “hanciam leng, pasian kisuak thei hi,” na ciliang hi. Pasian I suak kei zong in, I nuntakna nuam zaw ding cih kimu thei hi.\nA lei lamte hi lo-in a zuaklamte I hih zawk ding ut huai hanciam huai zaw hi.\nTanglai ipu ipa te in zong, I nuntakna a nop zawk nading le mi aa bek I deih gawhloh nang-in hih bang in la na phuak uh hi.\n(a) Gal-ah taang pha e, a kua teng hiam aw, tukawl tawi zo leeng, ei ma taang hi e.\n(b) Gal-ah sia ta e, a kua sial hiam aw, ei mah khawi zo leeng, ei ma sial hi e.\nHang Za Nang (Tedim BEHS No. 1 Sangpi, Golden Jubilee Magazine)\nPrevious: Rev. Dr. Kam Khaw Thang Tangthu\nNext: Tedim kampau Zomite sungah Tumging leh la tawh madawkte ~ Rev. Go Za Nang\nSiamsin Makai ngeikhat hihna tawh ~ Kam Suan Mung


url: =Kiteen kum tamsemsem ki ning semsem ~ Job Cinpi :: ZOMI DAILY\nposted on 28 October 2018 at 9:03 pm Lomkholna: JobCinpi, News\nKiten kum tam semsem ngaih mel hoih semsem cih ding hi napi nupa kaal sungah kiten kum tam semsem ki-ning semsem cih ding tawh a kibang nupa pawlkhat om thei uh hi. kiten ma ahi a, kiten khit a sawt nai lo hun lai-in khat le khat kikoih kilawn khak bek zong khuasik mul tho pah vangvang liang thei hi. Khut le khut a kizut kha bek nangawn zong ihmu thei lo liangin zan thapai-in kingaihsun hi.\nKiten kum hong tam semsem a, mel le sate, pumpi etlawmnate hong kikhel ciangin nupa kaal kizopna zong hong kikhel ta hi. Khat le khat khut kilet ding zong baih nawn lo hi. Khut kilen a kizut ding, khat le khat kilawn khak ding cih pen ei le ei a kilawng bang lel ta a, cithak khuat zahin zong a nop nawn loh hun, lunggulhna a om nawn loh hun om ta ding hi. Gen cim thei lo, zak cim thei lo cih hunte a bei hong bang ta ding hi.\nTua bang hun a tung phial zongin, innkuan sung nupa kaal sung a nop theih nadingin nupa tampite in tua bang hunte na nawk suak zo uh hi. Lungkiatna a om hangin lungnopna thalawpna tawh khek thei uh hi. Tua thusim bang a hiam?\nNidang bangin a pumpi a etlawm nawn loin, a meivunte vuai ta a, a etlawm mahmah a khut a khet iplah nading om nawn lo hi. Ahi zongin nasepna pan gim mahmahin inn ka ciah ciangin ka tawlngakna mun a nuam pen a phei tung ahi hi.\nNidang lai bangin a pumpi tungah a namtui tuamtuamte a nam nawn loh hangin ka nek dinga hong bawlsak meh gimnamte namtui sa-in ka nam den hi.\nItna thu kamkhumtakin hong gengen loh hangin, no nuta ading hong cih den pen ka lungkim mahmah hi.\nNidang bangin sep le bawl a zawh nawn loh hangin kei ka dam lai teng nek ding dawn ding kong lungkhamsak kei ding hi, cih kammal sangin ka lungmuan zawkna dang om tuan lo hi.\nKhuamuhnate hoih nawn loin samzangte in thu gen ta mah leh aw ling keuhkeuh sa mahin, “U aw,” hong cihcih lai mah zaknop kasa pen hi.\nDam lo kisa-in kamvak bakin om napi sinkham kei in, na kiangah kei om den ing, hong cih mah ka lungmuanna hi pen hi.\nA tute kem dingin zong tha nei nawn lo napi, kim le pam ah nungak tangvak kithuahte a muh ciangin, ei hun lai -in ci-in tu ma kum sawmnga val lai a thu pawlkhat tawh hong noh kik zel sangin ka lungsim a nosuahsak zaw om tuan lo hi.\nKining cih pen a omsa nam khat bekbek a zangte ahi uh hi. Thaksuaksak ding tampi om cih a phawkte in midangte muh nai loh nangawn tawh a nupa kaal kizopna uh thaksuaksak uh hi. Nupa kaal kizopna pen a thaksuak den ding hi a, lungsim thongkiatna ahi kei hi. Job Cinpi (Zomi Laisim Nuamte)\nPrevious: Mipil pa Kammal hoihtak ciamteh\nNext: Dahna/ Sihkohna Post ciang ~ Thang Van Lian


url: =KHITUI GOSPEL(Tears Gospel) in kum (22) sung Nasepna. - Laibu Saal\nHome > Taangthu > KHITUI GOSPEL(Tears Gospel) in kum (22) sung Nasepna.\nKHITUI GOSPEL(Tears Gospel) in kum (22) sung Nasepna.\nLUNGDAM KOHNA LEH REPORT PIAKNA\nKhitui Gospel Nasepna (Tears Gospel Ministries) tha nong pia a hong panpihte tungah lungdam kohna leh nasepna zaksak lai kong khak uh hi. Khitui Gospel Nasepna a tomkim thei penin hong bawl ungh. Nasepna tangpi theih nading ciang bek hi a, a kicing hi lo hi. Pulak ding thu tampi om lai hi.\nKHITUI GOSPEL CRUSADE NASEPNA\n1990 kum pan 2012 kum dong kum 22 sungah Khitui Gospel Crusade tungtawnin Pasian inZomite a piak thupha hamphatna te:\n1. Lawki innte kiphiatin Christian hong suak uh hi.\n2. Mi tampitakin pianthakna gupna ngah uh hi.\n3. Misi tho kikin dawivei a hai ten damna pilna ngah kik uh a, Khut leh khe zawte in damna a ngah banah cina tampitakin damna ngah uh hi.\n4. Khamtheih guihtheih a zongsang a si ding khangno tampitak kikhel hi. Tu in Nu leh Pa’ lungmuanna suak uh a, Degree sangpipi a neite suak ta uh hi.\n5. Lungsimneu a tualniam mi tampitakin Gupna bukim a zak ciangin hanciamin mi hau suak uh hi. Leitung gam tuamtuam ah om ta uh hi.\n6. Pawlpi kibat loh manin biakna a pia khawm thei lo Zomite in Kha Siangtho a ngah uh ciangin pawlpi kideidanna bei-in biakna pia khawm thei ta uh hi. A nung ciangin makaite nangawn hong kipawl thei uh a, GZA hong piang khia hi.\n7. 1990 kimin Zomi Siavuan sin khangno tawm mahmah (omlo phial) a tu in a sinlai leh a sem khin khangno zato siavuan tampi ih nei ta hi. Zogam khanlawhna gah ahi hi.\n8. Gamtat hoih ding leh Nu leh Pa Siate zahtak ding thu kinak gen mahmah ahih manin Nu leh Pa zahtakna leh Pawlpi Sia/ Sangsiate zahtakna hong khang a, tep leh muam zongsatna hoih lote panin mi tampi kikhel hi. Pasian nasemte sungah Kunza,zatep,tuibuk, Khaini, Sadah cihte a zang Pastor tawm mahmah ta hi.\nKHITUI GOSPEL LAILAM NASEPNA (khituigospel@gmail.com)\nHauhna leh Khansauna Thusim tungtawnin Zomi mimal, innkuan leh pawlpi tampi kipuahpha ciat uh a, India Lamka University ah III Year ten subject khatin sin uh hi. Paite pau leh Gangte pau in kilekkhia khin hi. Zomite adingin Lai Siangtho zom a laibu kideih pen khat suak hi.\nMi tampi in pianthak lawh uh a, tek leh mo kilemna piangin Nu leh Pa zahtakna khangsak hi. Kawlgam panin nihvei kibawl kik khin ta a, 2013 kum sungin a thum veina kibawl ding hi.\nKHITUI GOSPEL WEBSITE NASEPNA (www.tearsgospel.com)\nKhitui Gospel Nasepna tuamtuam pawlkhat kikoih a, Khitui Gospel Missionary hong vaksak ding sponsor a kitam ngah na penpen hong suak hi. Hih Khitui Gospel website a etna hangin Khitui Gospel Mission nasepna tawh hong kizom kipawlna tuamtuam leh mimal tam hi.\nA sung a om thu leh la, lim leh video te tungtawnin mi tampi in Topa sungah tha thak lakna nei thei uh hi. Gam sung gam pua a om naseppih khempeuh tawh hong kinaisak tawntung nasepna khat ahi hi. Hih website tungtawnin mi tampi in a haksatna uh hong pulak uh a, Khitui Gospel Team in thu ngetna kineihsak zel hi. Hih thungetna Topa in hong dawng ahih manin a lawhcinna uh teci hong pang kik mi tampitak om hi.\nKHITUI GOSPEL VIDEO NASEPNA\nKhitui Gospel Video Nasepna panin\n1.NGAIH ANGLAI AH\n2.NGAIH ANGLAI MAH\n4.SIAN ANGLAI AH\n5.ZOTAWI LIANU leh Crusade Sermon DVD tuamtuam kihawm khia a, mi tampitakin kikhelna a ngah lawh banah minam itna leh pau leh ham itna hong khang hi. A mangthang kuankuan ih ngeina lui pawlkhatte leh ih ngeina la aw hoih mahmahte hong lakin hong kepsak a, khang sawn ten a aw za in a lim mu ding uh a, ciing kik thei ding uh hi. Tu hun sangin hong khanglai ding ih tu ih tate hun ah thupi semsem lai ding hi. Kawlgam leh India gam a om Zomite paukaih kibat lohna tampite hong gawm tuah a, Zomite adingin pautangpi khat hong piangsak toto ta hi. Minam dangte lakah zong minam picing khat ih hih lam hong tangko sak ahi hi.\nHih DVD zuakna sum pan ahi zongin DVD sung a mission nasepnate a muhna tungtawn uh ahi zongin Khitui Gospel Mission nasepna ah mi tampi hong kihel a, khamangthang tampi kimat lawh hi.\nKHITUI GOSPEL AUDIO NASEPNA\n1. NUNTAK KIKNA\n2.LAINATNA AW cihte banah Sermon audio tuamtuam kihawmkhia a,mi tampitak ii kikhelna thalakna suak hi.\n1. EN VEN KA TEN NANG GAM NUAM,\n2. INNKUAN LA, (Ngaih mel lah hoih semsem)\n3. ITNA SISAN LUANG IN cihte biakpiakna la suak hi. TOPA HUN TAWMNO cih late a kipan video late zong Zomite lakam kepna leh tangla aw hoihte kepna, ngeina kepna suak hi. Khitui Gospel Studio zong kinei ta a, thu leh la tampi hong suak khia lai ding hi.\nKHITUI GOSPEL MISSION NASEPNA\n2002 kum panin Zogam khanglam Kanpalet ah Mission nasepna kipan Topa Pasian in a\nlawhcinna tampi hong pia hi. 2012 kum ciang kum 10 sungin missionary 53 kipaisak khin a, amau nasepna tungtawnin Khristian hong suak thak 650 pha ta hi.\n1. Missionary kum 10 sungin a kuankhia ngei khempeuh gawm Missionary 53\n2. Khamangthang kiman khia zah 650\n3. Nikten puansilh piakkhiat zah silh 3300\n4. Puankhui set 3\n5. Khutbulhnai 60val\n6. Zopuanbupi 2\n7. Vanleng bel khapkua 1\n8. Meivakpi 3\n9. Ei huhna tawh biakinn kilam 4\n10. Portable EDVD Player 1 leh Inverter 1\n11. Ngonglong khua leh Kanchaung khua kikal lampi tai 7 motor cycle lampi in bawlsak\n12. Pakon khua biak inn lamsak\n13. Pakon khua zangbup tuinek ding pia\n14. Sai‐i‐nu khua biak inn sikkang teng a vek in sik\n15. Khidaw khua leh Zalongpan khua biakinn lamna ding huh\n16. Zusakial huhna antang vekpi gawm ip 325\n17. Vaimin ci innkhat ciang pi 4ta inn 300val huh\n18. Pakon ah Missionary te om nading inn khat lam\n19. Sum tangin Missionary kha sum a kipan beina tuamtuam Ks. 109,000,000 (Tengh tul leh teng 90)\nKHITUI GOSPEL MABAN NGIMNATE\n1. Nasepna ministry omsa khempeuh lawhcing takin sepsuak zawh nading.\n2. Zogam Kawlgam leh Leimong dongah Lungdamna thu tangko ding.\n3. Khitui Gospel Mission sang (Mission School) neih zawh nading.\n4. Khitui Gospel tagah kepna neih zawh nading.\n5. Khitui Gospel zato neih zawh nading.\nKhitui Gospel in Kum 22 sung Nasepna\nBiakna Pawlpi Kipawlna Taangthu\nItem Reviewed: KHITUI GOSPEL(Tears Gospel) in kum (22) sung Nasepna. Description: Rating: 5 Reviewed By: Cinpu Zomi


url: =Yangon hawhna (Nov 23-December 3, 2017) ~ Dr. Ngul Khan Pau :: ZOMI DAILY\nposted on 14 December 2017 at 10:01 am Lomkholna: News, Ngulkhanpau, Zomi\nTutung Yangon ah Dimnu tawh Sia Zambawi leh Caleb Overstreet-te makaihna tawh Marriage Enrichment zang dingin ka zin thei uh hi. Nov. 24 ni-in Siapi Enno tawh innkuan leh nupa thu tawh kisai amuhzia limtakin ka kiho thei uh hi. Ama ngaihsutna kikuppih thei ka hih manun nuamsa mahmah ung.\nNov 25 Nitak lam (2:00-4:00) Zomi Lungdam Kohna Yangon GZA makaihna tawh hun kizang thei hi. Thungenna ah “Kua-te koi-ah om hiam?” (Luke 17: 11-19) cih ka gen hi. Tua zawh in Grace Assembly Church ah (5:00-8:00) Dr. David Suum makaihna ah “Nupa kal” thugenna hun nih kinei thei hi.\nNov 26 (8:00-10:00) Zing kikhop Upper Room New Life Sia Tual Hau Khup sia sepna ah “How to be great in God’s sight?” (Luke 1:13-17) sung siksanin ka gen hi. Kikhop zawh phet in Naypyidaw dong Sia Tual Hau Khupte mawtaw tawh paisuak ung. Marriage Enrichment retreat ah ko nupa tawh nupa kop 12 pha ung. Mikang pau in Dimnu tawh ni nih sung thusinna ka pia uh hi. Nuam kisa ciat, nupa a suakta takin kikhawl nuikhawm kimu ahih manin kilungdam mahmah hi.\nNov 29 ni-in Yangon ah kiciah kik a, tua nitak Sia Thang Khan Khente innkuan tawh nitak ann ka ne khawm uh hi. Nov 30 ni-in Pu Khoi Lam Thang tawh kimu, nitak ann zong ka ne khawm uh hi.\nDecember 1-3 Siyin Region Baptist MC hong pai thei teng 33 leh YSBC siate tawh mi 42 khawngin thusinna “Makaihna leh Muhkholhna” cih a ni masa sung kipia thei hi. Dec 2 ni-in Kumpi Saul leh David makaihzia kibatna leh kilamdanna, Tuhun makaite kisapte, makaihzia kitelsiam ding kisapna, cih thute tawh thusinna kinei hi. December 3 zing Men & Women leh MC tawh kikhopna kinei a, “Joseph Nuntakna” panin sin ding (Mat 1:18-25) ka gen hi.\nKawlgam Khangto mahmah ahih manin Yangon khuapi sung mawtaw thak tawh kidim hi. Pasian nasemte’n zong amau mawtaw ciat a neih uh ka muh ciangin ka lungkim mahmah hi. 2003 kum a Yangon ka pai masak leh tuhun kilamdanzia pen a sawt loin Thailand sangin khangtozaw ding cih kimu hi. Singapore shopping mall hoih penpen a kigente Yangon ah tua bang tektek om khin zo hi. Gamdang van leh kizepna deih bangin kingah khin hi.\nTulaitak i kisap: Company hoih pipi hong lut a, Mikang pau siamte’n $ 2000 bang kha khat ngah uh hi. Yangon ah US $ 2000 khasum ne leng, gamdang pai ding kingaihsun nawn lo ding hi. Gamdangah tuazah kiim khawng mah a tamzaw in tulaitak i khasum hi kha ding ahih manin Kawlgam ah inn mun, gam lei zote’n hanciam ding hi. A sawt loin “The Five Asian Tigers” (Malaysia, China, Japan, Korea, Singapore) ah lut dingin kigen khin zo hi. J.M. Ngul Khan Pau\nPrevious: Yangon, Thingangyun aom puanbawlna setzung khat meikang, Kyat Thein 7000 kangtum\nNext: A poi thei thu ~ Tdkhen


url: =Kawlgam kumpi masapen Sao Shwe Thaik tanu Sao Hay Mar Thaik tawh holimna :: ZOMI DAILY\nposted on 18 June 2018 at 9:58 pm Lomkholna: BobTuangpi, Interview, News\nKawlgam suahtakna ngah zawh 1948 kum khit (Union of Burma) kumpi sem masa penpen Pu Sao Shwe Thaik (The first President of Union of Burma/Head of the State) tanu Pi Sao Hay Mar Thaik tawh holimnakha dihdih ka hih manin, tuma kum tampi hunte ah ngaihsutnate kilehkik dandanin thu tampi hong ngaihsunsak kik hi.\nPi Sao Hay Mar Thaik in ama neulai thute leh 1962 kum Kawlgam mipi deihna tawh ki-ukna (Democracy ki-ukna) pan galkap ki-ukna ah mimal khat huaihamna leh gambup thuneihna abuluh Gen. Ne Win makaih galkap ngongtatte’ thu vuicingtak awling keuhkeuh kawm leh lungzuan khuangaihhuai maipuak tawh atute tungah alenlai hunte agen “Pi”khat bangin lungsim sungkhia aa hun beisa gamvaite hong luikhia hiathiat hi.\nPi Sao Hay Mar Thaik in hong genna ah amah pen tulaitak gambup thudotpinu (State Counsellor/Aung San Suu Kyi) tawh kikhangual (kha-5 amah uzaw) ban ah Yangon methodist sangah kahkhawm ahihna uh aneulai hunte hong gen beh hi.\nPi bel tu’n kum (73) bang phataphial ahih hangin alungsim navaak mahmah ban ah nisim thuciaptehna (Diary) nei denin ama’ nisim nuntakna leh Kawlgam gamthu ah thupi asak khangsawnte’ theihhuai athuciaptehna bu zong ong ensak ngiat mawk hi. Thuciamteh tiuteu mawk ahih manin tuni dong mah pausetset hak kingkeng lai mawk hi.\nPi in ka bilgei hong gen khiankhian khat ah bel 1962 kum gambup ukna teng Gen. Ne Win leh anungzui galkapte in alaak khit uh amau’innkuan sung ah dahna leh lamet beina khimkhua aziinnate tudong lungsimtawng pan athuaknate khawltheilo liang ding zahin hong susut nuam phial hi. Tua hunin (1962) apa Kawlgam kumpipa Pu Sao Shwe Thaik pen galkapte in atun abanna kitheilo ding aselcipna leh asawtlo hun teh asihna thute azakna naupangno numei khat in athuaknate aw ling kawmin hong luikhia hi.\nAzahtakhuai Pi’ thugente ka ngaih kawmkawmin thu ka theihnop honkhat mah hunpha ngahlaitak aambawlin ka dong samsam zel hi. Tua ka dotnate tawh kizui-in ama’n hong dawnkikna ah tulaitak Yangon khualaizang Yangon University Avenue Street ah amau’innkuan neihsa innpi leh huangpi galkap thuneite in thumanlo alaaksakna leh Nyaungshwe khuapi, S. Shan State ah amau’innkuan ukpi innpi (ေညာင္ေရႊေဟာ္နန္း) tudong thunei kumpite in thumanlo akhakcipna thute mittui mualtuang kilhkelh kawmin hong suutkhia vawt ta hi.\nTua bek hilo 1962 gambup kumpi thuneihna galkapte’khut sung atun zawh a innkuan uh haksatna dahnate ban ah tulaitak gamvai tawh hong’zomto leuleu hi. Pi in bel agenna ah amau’unau lakah amah leh asanggampa Sao Han Nyaung Wai thu hong limgen to beh hi. Tulaitak Pi in High School Teacher Pension alaak khit ban ah khua-le-tui khantohna ding, Shan State sung nunmeite’ nuntak khuasakzia lapsang nading ngimna ahi Shan State Women Development Organization ah makai aseplaitak zong hi.\nPi pen Taunggyi ah atamzaw om-in anaupa Sao Han Nyaung Wai bel Canada gammi suakin Kawlgam kilemna lam ah amapangpi/leikhamangpi ahihna tawh hong zomto hi. 2010 kum pan hong kah thak kumpi Thein Sein makaih vaihawm gambup kilemna vaihawmna phualpi (Myanmar Peace Center)hun sung teng diak bang mualmi thautawite leh kumpite kihosimun “Pi” bang azahtakhuai lengla-in anasap zelna uh ong imkhia hi.\nTua ban ah khuisa kawm hiaihiai-in zahtak “Pi” in hong gen behna ah tulaitak NLD kumpi kah zawh amah bang mualmi thautawi makaite leh kumpi kimuhkhopna hunthupite ah kiphawkkha nawn hetloh ahihna hong pulak khuankhuan suak vet hi. MPC hun lai bel hong kiphawk zel sam naven tu’n NRPC hun (National Reconciliation and Peace Centre) teh hong ki napniit nawn kei zawsop e! ci hiat bek hi.\nMyanmar suahtakna ding Miualtung mite leh zanggam Kawlmite kibelpawlna hun mapekin amau pen Shan ukpi nam hi uh aa, Myanmar gam suahtakna ngahzawh 1948 khit in zong amau Sao Shwe Thaik leh Shan ukpite Kawlgam mipi ki-ukna (Parliament Democracy hun 1948-1958) dong gambup innpi ah kiteel kullo-in gamvaihawm Innpi pawlpi ah kihelthei (Gtna :England Parliament ah House of Lords member dante) ahi uhhi.\nTua ban ah tulaitak Pi Sao Hay Mar Thaik in na asak simsim bel galkap puansuah kumpi Thein Sein hun nangawn suaktatak Kawlgam hong hawh hiathiat lel asanggampa Pu Sao Han Nyaung Wai abeisa hunkhat pan tuni ciang gamsung hong hawh theih nawn loh nading tulaitak kumpi in akhaktanna thute zong hacip kawmin hong suutto giap ekh hi.\nTualaitak ka gei vuah ka kihona uh hong zakha Shan party makai khat in nui kawm hiuhiausa-in Gen. Aung San in apa sam/pawlzot-in atanu in hawlkhia hi (1947 Panglong Thukimna ding Aung San in Ukpi Sao Shwe Thaik na zawnin atanu Aung San Suu Kyi in atapa Sao Han Nyaung Wai hawlkhia) cih kongzing ciamnuih Shan gam ah thang peuh mah e! hong cikiau se hi.\nBangbang hita leh leitung danin ukpi nam/kumpi nam ((Royal Family Member) khat ahi Pi Sao Hay Mar Thaik tawh hunpha ka ngah manin ama hong pulaak thu-le-late kei’ading manpha sa leh lametloh hun manpha hangin aangtang mahmah ing. Bob Tuangpi\nPrevious: University kahdingte Major telzia leh Major teldanding\nNext: Leitungah Israel te laisim hat pen


url: =Naupang kum 5 aphapan khat innsangdawn pan kia in silo, liamgawp :: ZOMI DAILY\nposted on 14 October 2017 at 11:09 am UTC+9:30 Lomkholna: Malaysia, News, Sawltak, World\nNaupang kum 5 aphapan khat inndawl 5 Floor pan kia in silo, liamgawp\nMalaysia, Penang State sung aom Flat khatpan in naupangno kum 5 aphapan khat kiasuk in asihloh hangin liamngawh mahmah cih NST pan kiza hi. Penang, George Town, Relau sung aom Flat khatah zanni Friday sunlam in thupiang ahihi.\nAkiatna pen inndawl 5 Floor panin akiasuk hi a, asihloh hangin alu liamgawp ahih manin Serious Condition kici hi.\nHih naupangno pen amau omna Apartment inndei sungah naupang saikeel Bicycle khattawh akimawlmawl hiding in ki ummawh hi. Sunlam 1:30pm hunpawl in akiasuk kici a, akiatkhit cianginzong akiatna tawlet “Window” ah akimawlna Bicycle pen kikhai lenglang laihi.\nHih thubuai Incident aom ciangin Police te amanlang in Emergency Call kizasakpah a, ahi zongin Police te aphual atun ciangin naupangno pen Penang Hospital ah kipuakkhinta hi.\nNortheast district deputy police chief Supt Izwan Abd Karim in agenkhiatna ah naupangno pen inndawl 5 Floor panin akiatsukna hangin aluguh “Skull” khaangkham in, anakguh tezong tampi kitan cihi. Agilsung Stomach ahzong asunglam panin siluang om, Internal bleeding om cihi.\nHih naupangno pen anu in innah khatguak anutsiat ci a, anutsiat laitak in a ihmusa in anutsiat cihi. A sanggam tekhat Sungai Ara ah mukhu “Kindergarten” akah hi a, tua adawnding in anu apaikhia ahihi.\nAnu in agenkhiatna ah atapa pen aommawh mahmah Hyperactive Child khat cihi. Akimawlna Bicycle pen innpualam Window gei ah akikhai hi a, a ihmutna panin athawh ciangin tua Bicycle laksawm hiding cihi. Bicycle lading in Window ah akahtoh ciangin akiasuk hiding in ki ummawh hi.\nAnu in hih atapa tuahsiatna pen keimahmah ii gitnatloh, kiciatlohna hangin apiang hi ci’n genkhia hi.\nHih Apartment ah Security Guard asem Napal gammi khatin agenna ah hih naupang pen akiatsuk, leilak atuk ciangin akam panin cilphuan kaai in, abil langnih paninzong sisan luangkhia cihi. Tuaciang in amukha Onlookers lakpan khatin Ambulance sapsak in zato akipuakpah ahihi. Hih thuthang tungtawn in naupangno te khatguak inn ah nutsiatkhak hetlohding hongphawksak phapha hi. Sawltak #zomidaily\nPrevious: Mihing tawh akibang ganhing lamdang tawh kisai palik te pulakna\nNext: Mithak ~ JK Kam


url: =Zomi Idol leh akhiatna ~ Sia Do Khup :: ZOMI DAILY\nposted on 28 August 2019 at 6:56 pm Lomkholna: Dokhup, News, Zomi\n“……….ahih hangin Topa in a lungsim en hi,” a ci hi.” 1 SAMUEL MASA 16:7 TDB Pau khat peuhpeuh amal awsuah a kibat hangin a zang minamte zui-in a khiatna kibang lo hi.\n1. Teizangpau a “thu” cihna leh Korea pau a “20” cihna pen numeite zahmawh lam cihna hipah lo a, Kalapau a ek cih pen dailenbuk lam genna hipah lo hi.\n2. Lai Siangtho sunga idol kigente pen a min bek hiloin a milim a omin bia uh ahih manin Pasian heh ahizaw tam ci ing.\n3. Kawlpau a Phaza pen Buddhist ta dingin Gawdama(Gotama) hi a, Christian ta dingin Jehova Pasian hi. A kammal kibang hi.\nMipil pau namtampi a theite adingin Idol pen khiatna tampi om kha ding a, ko laisiamlote adingin “Zomi Idol” cih khiatna pen “Zomi lasiam kidemna” ahih manin lungsim a en Pasian in hong mawksak lo dingin ka um hi. (Kei mimal ngaihsutna hi ei lawmte, ngaihsut dan a kibat kei leh ong telsiam vou maw.) Sia Do Khup\n“Idol” cih kammal ~ Thein Khai\n‘Idol’ cih kammal zatna hang in Pasian mindai na leh Pasian tawh kigamlat zawkna tu ciang ciang kei mimal in munai het lo hi ing. Pasian i upna a kilatkhiatna pen a gah tawh ki en hi i cih mah bang in tuciangciang hih i ZOMI IDOL hang in mi te pukna le siatna piang lozaw bek tham loh in i minam sung ah kilapsang na lianpi hong hizaw tham hi.\nA beisa hunciang ciang ‘Idol ‘ hong ngah i u i nau te zong a mau hih theih tantan in Pasian minphatna tawh Pasian na hong sem khia uh a , mite’ etteh taak mahmah a hihna uh a nuntakna uh tawh hong lak khia zaw lai uh hi.\nI minmai ah Min le puam khatpeuh zatna hang in Pasian in hongpiak ding thupha hong khaktan giapgiap hileh mihing te i ngah ding thupha omlo phial ding hi. Pawlkhat bang ‘Idol’kammal zatna pen in upna peng(liberal) in ngaihsun liang uh a, tua bang lah hisam lo hi.I upna pi ciang kibang het lo hi. Pasian muhna thupi zaw ding hi cih kei mimal muhna hi.\nTua ahihman in hong tung ding hun le ni te ah GZI (Global Zomi Idol) le a munmun ah Zomi Idol hong kibawl ciang in dawimangpa (Satan) nasep bang in ngaihsun kha het lo in hunbeisa a i minam sung ah i ki pahtawisa mah bang in a nungta Pasian minthan nading le i minam sung ah kilapsang na hong khangsemsem zawkna ding in hanciam zaw kan lai ni ci in ki hanthawn nuam hang. Na hoihsep ding cimtak hetlo in sem ni! Thein Khai\nPrevious: Nidang lai leh tulai ~ Rev. Thang Van Lian\nNext: Idol gencianna ~ Pu Thangboi


url: =Global Buanli Family: Tulaai Leitung Thuthang Tuamtuam Updates May 23, 2014\nTulaai Leitung Thuthang Tuamtuam Updates May 23, 2014\n· May kha 27 pan kipan in NLD te in 2008 Kawlgam thukhunpi nambat 436 bawlphat nading mipi suaikaihna Nypidaw khuasung khak 5 ah nasia tak in kaaikhawmding uha, Gaalkap te innkuanpih te leh mipi teel taangmi te in suaikaihna aneih theih nading in geelna nei uhhi.\n· Kawlgam Mualtungmi thautawi kilemna bawl palaai NCCT te leh Kawlgam kumpi kilemna bawlpawl Yangon khuapi ah kimuhkhopna May 23, 2014 ni in hialbawl uha, langnih thukimna laai ahaampi anihveina khat bawlkhia zo uhhi. Hih laaipi NCCT in Mualtungmi thautawi pawlte lakding a ongtungding June kha sung ah Kawlgam kumpi kilemna bawlpawl tawh kikumding uhhi. Tutung in Mualtungmi te thuluikhiat ahi Federal System cihpeen Kawlkumpi in ongsangzota zong ahihi. Hih Federal System peen ZCD te lui masak zong ahihi.\n· Pope Francis Nithum sung Middle East kual khualzin na May 23, 2014 ni in kipanta a, Jordan gam tungta hi. Israel-Palestinian kikaal ah zong zawltuah seemding a, Nipi niciang Topa Zeisu suahna Bethlehem khua ah zong zinding hi.\n· Thailand kumpi in gambup thuneihna aluahzawh ani nih na May 23, 2014 ni in X-PM luui Yingluck Shinawatra leh anaaihuai pawlkhat akihel gamvaai naseem 100 vaal man uha, Gamvai naseem 155 te zong gampua pusuak theilo ding in khaktan uhhi. zan nai 9 pan zingsang nai 5 dongkua mah pusuakthei loding, mi 5 tungsiah omkhawm theiloding cinapi uh in May 23 ni in Bangkok khuapi sung ah mivaakziahziah ahihman Gaalkaap athuang athuang in munla ziahziah uha, Gaalkaap adeihlo lungphona bawl mipi te tawh kivat ziahziah uhhi.\n· Leitung a kum tampeen nihna Pi Jelalean Talley in kum 115 acina pawipi ateena Michigan state ah May 25 niciang bawlding in taangkokhia hi. Pinu peen 1899 kum May 23 ni in Georgia state Montrose khua ah piang ah 1935 Michigan ah kituah in 1988 kum in apasal in nusia hi. Leitung a kumtampeen Japan te Misao Okawa hi a, kum 116 phata hi.\n· May 7 ni a South Africa gambup kiteelna ah African National Congress party in gualzawhna ngah ahihman President Jacob Zuma a term nihna kum 5 president ding in Party in May 21 ni in kipsakna nei uha, May 23, 2014 ni in kiciamna leh pawipi khaamna nasia tak in nei hi. Gamtuamtuam pan makaai 4,000 bang in muakna nei uha, President Obama in May 17 ni in President Zuma phone tawh lungdampihna genkhin ahihman palai paisaknawnlo ci in White House ten taangkokhia uhhi.\n· Thailand gam gaalkaap kumpi in a uk zawh ninih ni May 23, 2014 ni in US ten Thai gaalkaap te ahuhna uh $3.5 million kikhawlphot ci in taangkokhia uha, Thai gaalkaap ten gam vaaihawmding mipi nawhtak a aseh nading un ngetna bawl uhhi.\n· Ongtung ding May 25 niciang a kibawlding Ukraine gam Presidential kiteelnapi tawh kisai in kathukimpih a kiteelna tawh kisai apiang bangbang hoih kasa ci in Russia President Vladimir Putin in May 23, 2014 ni in genkhia hi. Ukraine kumpi vaaihawmna tawh kisai athukimna amasapeen zong kici thei hi.\nPosted by Thang Khawm Pauzomi at 10:47 AM


url: =Gamdang Peemna: Thupha maw samsiatna? ~ Suang Khen Pau :: ZOMI DAILY\nGamdang Peemna: Thupha maw samsiatna? ~ Suang Khen Pau\nposted on 3 November 2016 at 3:45 am Lomkholna: Article, Biakna, Suangkhenpau\nGamdang Peemna: Thupha maw samsiatna? Migration: Boon or Bane? ~ Suang Khen Pau\nThupatna: Zomite ih minam kalsuan zia ka etpak ciangin hun khen li ka suah aa, paltan tum hun (1916-1960), kumpinu’ nasepphat diak hun leh tembaw zuih hun (1960-1980), sumzong-paiizong aa suang bawl hun (1980-1995) leh gamdang pai hun (1995-tu ni dong) ci-in ka mu hi. Amasa hunpi thum sungah nasemte pen a diakin pasal-ngalhatte vive ahi hi. Ahi zongin tu hun ciangin numei-naupang, pasal-ngalhat cih tuan omlo-in a teek a khang khempeuh gamdang kipaita hi.\nGamdang paina panin gamdang peemna dongah kizomto hi. Sum-le-paii zong ding ahi zongin, pilna sin ding ahi zongin leh gamthu khatpeuh tawh kinahvawh kha-in gamdang kipai ngeingai tekmah hi. Tu tadinin kimawksak nading a omloh ha’ng innlelo nusia-in gamlelei taisan-a a neu a lian, a teek a khang ih pusuahgawp pen ngaihsuthuai mahmah sa ka hih manin hi thului hong sungkhia nuam ka hi hi.\n1. Gamdang Peemna ih Cih (Defining Migration)\nNuntak khuasak nop nading ngimna tawh mun khat pan mun dang khatah, gam khat pan gam dang khatah lalna pen “peem” kici hi (Merriam-Webster’s Collegiate Dictionary, 11th edition).Tua bang aa lal mite “peemta” kici hi. Cihtheihna hang leh kumpi nasepna hangin mun dang khatah lalna pen gamsung peemna (internal migration) kici aa, gam khat pan a dang gam khatah lalna pen gampua peemna(international migration) kici hi.\nUttawm thu a hi-aa, hawlkhiatna hang ahi zongin mundang-gamdangah kipeem takpi hi. Africa leikhen panin mundang leikhente (continents) ah tu ma kum 5,0000 lai hunin mihingte na peem khin uh aa, Europe leikhen panin 1820-1980 kikalin North America leikhen ah mi awn 20 bang na peem khin hi, kici hi (Britannica Concise Encyclopedia, 1255). Zomite ih gamdang peemna in ih khanthohna leh midangte tawh ih kisuktuahna tungah kinga ahih manin tua thu tawmkhat genloh phamawh ding hi.\n1.1 Ih Khantohna leh Khuamuhna\nLungdamna in ih minam nuntakna bucing takin hong khantosak hi. Sangmangte leh Mangkang kumpi kikopin 1925 kuma kipanin kumpi sang hong honsak hi. Salkhawina leh ukpi ki-ukna beisiang khin hi. Pilna masawn ih hih manin mipil-misiam leh laitan nei kitampah aa, kumpi nasem kikhangpah hi.\nLeitung Galpi Masa (1916-1919) beikuanin Tedim mi sinsen 1000 Mangkang kumpi huh dingin Mesopotamia (Araq) ah na pai uh a, namdangte tawh Zomite a lomin kisuktuah masakpeenna ahi hi. Gam le minam leh kumpi adingin ih pu ih pate in a luang uh na kham uh hi. ‘Japan Gal’ kici Galpi Nihna (1939-1945) sungah Zomi tampi tak paltan na tum uh a, a bu a mang ciang nangawn na suak uh hi. Hih galpi huhau-in ih theiloh thute kithei-in, ih muhngei loh galvan tuamtuamte leh maivom maikang tampi kimukha ahih manin ih khantohna leh ih khuamuhna khat hong suak hi.\n1.2 Gamdang Peemna Thu (Causes of Migration)\n1.2.1 Zawnna (Poverty)\nIh gamdang paina thumasa khat in zawnna hang ahi hi. Ih Zogam ah zinghuan-nitakhuan kiningcing zo nawnlo ahih manin ankhing kikham nawnlo hi. Zawn manin sang kikahzolo hi. Ih cinat ciangin ih kibawlzo kei hi. Zawnna ih sihpih takpi hi. Ih sumlut 70% pen anletui leina-in beimawk hi. Zawnglua ihih manin ih cihtakna ih khahsuah ta aa, lungsim gina (good morality) ih neizo nawn kei hi. Mihing khat ii phatmawhsap (basic needs) anletui (food), silhleten (cloth) leh innlelo (shelter) ih neizo kei takpi hi.\nIh kumpi in zong tua zawnna panin hong dalzo tuanlo ahih manin sumlepaii zawnna (material poverty), mipawlkhat ii zawhtawhna hanga zawnna (social poverty), thumuhna lamah zawnna (intellectual poverty) leh lungsim-kha ngaihsutna tawh kisai zawnna (spiritual poverty) galpi ih doden hi ( Mission in the Context of Endemic Poverty, 45). Zawhna ih cih pen ei teeltawm thu leh utthu hi sam lo-in ih gam kimakaihzia ginatlohna hang, sumbul neih masak loh man, sum bawl siamlah man, thadah man-aa piang a om mah bangin huihsia-gialsia ( natural disaster) leh gallesa (war) hangin zong piang pha mahmah hi.\n1.2.2 Nasep Neihlohna (Lack of Employment)\n1997 kumin South-east Asia gamah sumbawlna thakhat thu-in hong kiat gawp ciangin Kawlgam zong tampi tak mah hong sukha hi.Tham lo-in ih kumpite in nasep hong guanzo lo hi. Sum thalawh nading omlo ahih manin muh bangbang sem dingin Mizoram,Thai leh Malaysia gamte ah kilompai mang hi. Tua kawmkal ah kumpi sangte kikhak zelzel ahih manin sangnaupangte in gina takin pilna zong theilo hi. Pilna degree khat ngah mahta le’ng kumpi nasep in hong vakzolo ahih manin gamsungah nasep ding pen a haksapi khat suak hi. Pilna degree a san hangin pilna taktak kingah loh ahih manin gamsung-gampua-ah nasep gina zong kingahzolo hi. Pilsinna ah (quality) sangin gualzawh ding (quantity) thupisak zaw ihih manin pilna gina kingah lo hi(Collapse of University Education).\n1.2.3. Gamsung Buaina (Political Instability)\nSuahtakna ih ngah khit 1960s ciangin U Nu in Buddhism pen gam biakna dingin hong tangko ahih manin biakna thu ah gamsung buaina piangsak hi. Biakna thu pen minam thu zong hong suakpah hi. Kawlmite in Buddhism bia aa, mualtung mite in Khristian biakna zui ih hih manin tua thu pen minam thu hong suak hi.Tua manin BSPP min tawh 1962-1988 ciang ih ki-uk aa, SLORC min tawh 1988-1997 ciang galkapte in hong uk hi. 1997-2010 ciang SPDC min tawh galkapte mah in hong makaih leuleu aa, 2010 pan Democracy paizia-in ki-uk ding a kihanciam laitak ahi hi. Hih bang min tuamtuam tawh ki-ukna hun sungah gam leh minam vai-in a kinahvawh gam it mi pawlkhat om ahih manin gamdangah tailoh phamawh hi.\n1.3. Muhna Nam Nih (Two Views on Migration)\nA tung-a thute siksanin gamdang peem ding tu laitak tha kipia mahmah hi. ‘Khial hi,’ cih nading omlo hi. Tua thapiakna (supportive view) hangin khantohna leh phattuamna tampi ih neitham hi. Gamdang ih pai manin gamdang sum hong lut aa, nuntakna nuam zawdeuh-in pilna ih sinzo zaw deuh hi. Pawlpi sungah zong 1/10 hong khang ahih manin Pasian na kisemzo zawdeuh hi. Mite’pilna leh khantohna va mu kha ihih manin ih khuamuh dan leh ih nuntak dan hong sangzaw hiat hi. Ih u ih nau a cihmawhte zong kihuhzo zawdeuh hi. Cimawh-genthei liangvai a om leh zong kipanpihzo zaw tham hi. Ih om omna ih tun tunna ah Pasian’deih bangin ih gamtat leh gamthak (mission) a nawtnawt zong ih hipah mai ding hi.\nTua mah bangin hun saupi a ngaihsun, gamlelei it mi pawlkhat mah na om a tuate in gamdang pai-a sum zon ding leh pilna zon ding bel thapia mahmah napi’n ih peem pahpah mawk pen tha pia khollo (subversive view) uh hi. A lunghihmawhpih thu uh in, “Tedim mite sungah hih ci bangin khe nei khempeuh gamdang peempeem mawk leng; ih gam ih lei bang suak mawk ding; ih piteek ih puteekte kua’n vui mawk ding; ih minam ih mangthang kha takpi kei tam?, ih pau ih lai leh ih ngeinate ih mansuah kha takpi kei tam maw,?” cih lunghih mawhna lianpi hang ahi hi. ‘Khial,’ cih nading zong omtuanlo hi. Hih muhnate dik tuak ka sa mahmah hi. A ngaihsut huai mahmah thu hi takpi mawkmah hi.\n2. Lai Siangtho tawh Etkakna (Biblical Perspective)\nGamdang peem khinsa pawlkhat in, “ Zogam bel veiitak kei ee, Zomi bel veiitak,” ci thei bilbel uh hi. Zogamah hong ciahkik nawnlo ding khat ii dinmun panin enleng ahi ding mah tawh kibang hi. Ahi zongin thuk ngaihsut zek leng Zomi, Zogam leh ih biak Pasian pen khentheih dingin ka ngaihsun thei mahmah kei hi. Ih Zomi hihna, ih Zogam leh hong cing hong kem Pasian a kigawmkhop ciang bekin ih Zomi hihna diktak kilang thei pan dingin ka ngaihsun zaw hi.\nPasian Zomi taktak Zogam Zomi\nGamdang peemna hoih lo hi, ih cihpah theihloh hangin lai siangtho tungtawnin ih enkak ciangin a nuai-a bangin thu pawlkhat kimu thei hi.\n2.1 Zogam Kinusia Hi.\nMihing bawl Pasian in minamte’ ten nadingin gamhoih khatta na pia hi. Judah mite zong Caanaan gam a luah dingin na kamciam hi (Pian. 12:1ff). Gamdangah ih peem manin ih gam ih lei kitaisan hi. “Tunnu Zogam: Zogam nuam ih cihcih,” kitaisan takpi mawk hi. Zomite adingin Zogam pen Pasian’ hong piak ahih lam ih phawkkha nawn ta kei hi. Ih lamkiatna, ih pianna ih mangngilh ta thong hi. Ih gam leitang pen Pasian’ hong piak ih neihsa ahih manin, ih pu ih pate van leh lei tawh na kiciam uh hi.\nTua leitang in anletui hong sik hi. Ih nuntakna taktak ahi hi. Gallesa panin hong keem hi. Ih kulhpi ahi hi.Tua leitang in ih Zomi hihna taktak hong pholak hi. Leitang neilote kisimmawh aa, “peemtate, khualte” kici hi. Leitung gamlim sungah ‘Zogam’ kicih nading mun dang hong omnawnlo ding hi. Ih gam leh ih leitang tungah ciktakna in Pasian’ tung-a cihtakna ahi hi. Bang piang hi ta kei leh ih gam ih lei ih puah ih zuun ding Pasian’ hong piak tavuan lianpeen khat ahi hi (Dancing with the Land: Significance of Land for Doing Theology, 117).\nIh gam ih lei it-a ih zuunna in innteek lungsim hi aa, gam dangah peem nopna in mikhual lungsim ahi hi. Nidangin ih pu ih pate Mesopotamia panin Zogam mah na ngai ngutngut uh aa, na ciahnuam zungzung uh hi.Tu-in ih gam ih lei ih taisan bek tham lo-in ih khua ih tui nangawn ih ciahnuam nawn kei hi. Tua in ih gam tungah cihtaklohna nam khat ahih manin gamdang peem ding sangin ih gam mahah ciahkik tangtang le’ng Pasian’ deihna tawh a kituak zaw kei tam a cinuam ka hi hi. Nidangin kumpi nasem ih pu ih pate a tawlngak uh ciangin ih Zogam mah na zuan tangtang uh hi.\n2.2 Ih Minam Hihna Kikheng ta!\nGamdang-a peem ka pute khat America gammi suakta cih thu a zak ciangin ka nunote khat, a khitui hong mualtuangin hong kap ngetngut ngei hi. Hih thu in thu tampi hong gen ka sa hi. Zomi kimlai namdang mi khat ih suah ciangin a taktakin ngaihsun leng a dahhuai mahmah thu khat ahi hi. Zomi hihna panin namdangte’ gammi khat ih suah ciangin tualkheng ih hi mawk hi. Namdangte’ tual nuntakna in hong thuzawhlua ahih manin namdangte lungsim mah kivompah hi. Unau ki-itna, behlephung ki-itna leh khualetui ki-itnate ih mansuah kha takpita hi.\nNi khat ni ciangin ih minam a beitakpi kei tam maw ci-in sunleh zaanin ka lunghihmawh den hi.Kawlgam sungah nidang-a kumpi phut ngei Phyu minamte nagawn tu-in beitakpi ta hi. Zomi hihna in ih teel theihloh Pasian’ letsong lianpen hi aa, ih minam ih kheel mawk ciangin tua Pasian’ letsong a nawlh hi mawk lo ding ih hiam? cihhuai ka sa hi. Minam kheng ding leh leitang zuak ding pen Pasian in na deih ngiatlo hi (Siam 25:23). Minam hihna thupi a sa Pasian hi a, Lai Siangtho mai khempeuh ah minam thu mah Pasian in na gen niloh hi.Namdang mi ih suahtak ciangin ih minam tungah cihtaklohna nam khat mah ahi zel hi.\n2.3 Ih Ngeina leh ih Kampau Kimansuah ta!\nLeitungah minam tuamtuamte’ hoihna in ngeina leh kampau ahi hi. Ih ngeina leh ih kampau a kibatloh manin minam khat-a kiding theih hi zaw aa, tuate mansuah in namdangte aa zui le hang ih Zomi hihna mahmah om nawnlo ding hi.\n3. Khristian Gamtatna Lampan Etna (Ethical Perspective)\n‘Na khat peuh a tawpna ah mitampi phattuam nading ahih nak leh hoih hi,’ a ci, Consequentialist-te’ muhna pan enleng gamdang pai-a peemna pen khial hetlo hi. Consequentialist-te sung panin zong gamdang peem pen a peemnuampa’ thu hilel ahih manin mi’khat ii lungnop nading aa gamtatna a thupisak ethical egoist-te tawh bang kithuhual mahmah kanlai ding hi. Tham lo-in tu tadih adingin a paite in zong nuamsa mai-in, inn-a om a u a naute in zong phattuampih ahih manun a kizattheina bulphuh utilitarians-te adingin zong khial hetlo aa, gamdang peem pen hoih mahmah hi, cihtheih ding ahi hi.\nAhi zongin a thu tungtawn-a kalsuan Principle Ethics-te’muhna pan enlehang gamdang paina pen a khialloh hang gamdang peemna pen khial hi, kici thei ding hi. Hih principle ethics in mi bangzah in phattuam cih enlo zawin, mihingte lungsim kuanzia ( moral values) cih bulphuh zaw uh hi. Tua lungsim kuanzia (moral values) te pen khinkhai theihna, biakna leh tuah khak thute tung tawnin hong piang, ci uh hi. Hihte’ muhna panin gen lehang gamdang peemna pen khial hi. Banghang hiam cih leh pianna gam nusia ngam cih pen lungsim zulhzauna nam khat kici thei ding hi.\nPasian mahmah in zong hong piak minam hihna ih khel mawk ciangin tual khel ih hi mawk aa, ih tual tungah cihtaklohna nam khat suak hi. I ngeina ih kampaute beisuah lehang Zomite’ tumdanna teng a bei hi mawk ahih manin a dahhuai pi khat ahi hi. Zawnna, nasep neihlohna leh gamsung buaina paulamin gamdang peem ding ih hih leh ih gam hong hoihkik mawk leh ih ciahkik ding hiam? Tua ahih manin ih lungsim kuanzia leh a paizia thupi mahmah ding hi. I pianna Zogam taisanin, ih Zomi hihna zumpihin ih Pasian hong piak letsongte ih nawlhkhak ding lauhuai mahmah a, tua bang i hih khak leh kikhial mahmah zel ding hi.(Choosing the Good: Christian Ethics in a Complex World, 27ff).\nAhi zongin tua kawmkalah mihing hihna a buplhuh Character or virtue ethics panin en lehang gamdang pai leh peemna thu pen mimal khat tungah kinga ding aa, tuapa pen mundangah a peem hangin a gam a lei it aa veii aa, a ngeina leh kampaute kemcingin gam leh minam adingin nasem mipa ahih leh hoih mahmah leuleu ding hi. Khial zong kici theilo hi. A langkhatah ih Zogamah tengin gam leh minam minsiatna a bawl tawntung mi ih hih khak leh tua zong thuhoih hituan lo aa, khial hi.\nHih character or virtue ethicists-te muhna danin en ni cileng tua gamdang peempa in bang hih( what he did gtn- a gamnusia, a minam hihna khel) cih sangin amah in a bangci mi(who is he- a gam leh minam it maw, a ngeina leh kampau kemcing aa minam phattuam nading aa mapang maw) cih danin en theile’ng gamdang peem tampi a peemtaak tampi ki-om khin tham hi.\nTua mah bangin ih gam ih lei-ah teng napi in, gam leh minam siat nading aa a mindaisak khat ihih leh a phattuamna om tuanlo hi. Tua hi a, hih muh danin gamdang peemna ih et ciangin peemtak a ombangin pemtaak lo zong om ding hi. Pawlkhatte adingin gam dang peemtak takpi mai ding a, pawlkhatte ading ahih leh peemtak bek thamlo-in khialna lianpi khat hi maikha zel ding hi. Hih character or virtue ethicists-te’ etdan leh muhdan tawh gamdang peemna ih ettheih ding laisim mimal kong zawnnuam hi.\nIh thulu ahi, “ Gamdang peemna: Thupha maw Samsiatna?” cih dawngkik le’ng gamdang peemna ih cih pen samsiatna hi hetkei, thupha zong hi pah zuahzuahh sam kei, kicithei dingin ka um hi. Lai siangtho leh principle ethicists-te mit tawh en lehang gamdang peeemna a khial tawh a kibatna tamzaw leh kilawm ka sa hi. Ahi zongin Consequentialists-te muhna tawh enlehang gam dang peemna pen khialdeksuai lozel hi. Tua kawmkalah Character or virtue ethicists-te’ et danin en leng gamdang peemte a peemtak mahmah om ding aa, a peemtak hiaulo zong om ding hi.\nHihte’ muhna tawh en thei leng hoihpen dingin ka ngaihsun hi. Nang bangci na ngaihsut? Tua mah bangin ih gam ih lei ah ih ten zenzen hangin ih gam leh minam minsiat nading ih bawl zenzen leh tua zong hoih hi, cih theih nading omlo hi. Gamdang peemna bel hamsiatna ih hetkei tu tadih adingin thupha mah hi zaw. Ahi zongin kial hun laitak in Egypt gam-a peem Judah mite hun khat tak ciangin ‘saal’ a suahna thu zong phawk tawntung ding kisam ka sa hi. Pharoah bel om nawnlo aa, sal bel kikhawi nawn lo kha ding hi. Ahi zongin tua sal hilhna in meel dangkhat hong puathei khangel ding hi.Hi thei hi leh gamdangah pilna-ciimna leh sumlepai zongin pai mah ni; ahi zongin ciahkik hamtangin tuate mah tawh ih gam ih lei leh ih minam khangtosak thei leng cih ka lunggulh penpen hi. Suang Khen Pau\nPrevious: US President Kiteelna alungluut te ading ~ Thang Khawm Pau\nNext: Sia Ngul Khan Dal phawkna ~ Sia Do Khup\nPuchong veng lamah LRT Meileng taisak tading\nZAM Thupuak :: 25 Feb 18 (Zomi Nam Ni lawhcing)\nKhutbom neihlohhang gualtung atuang veve Maricel Apatan ~ Sia Francis Kham\nNehginpao Kipgen leh UNHCR Chief of Mission (New Delhi) kimu